הוועדה המשותפת לוועדת הפנים ולוועדת העבודה לענייני סביבה ובריאות, כנסת 18, פרוטוקול מספר 12, 2010-05-03 13:30

דב חנין: גבירותי ורבותי, ברוכים הבאים.

דב חנין: אני מתכבד לפתוח את ישיבת הוועדה המשותפת של ועדת הפנים והגנת הסביבה ושל ועדת העבודה, הרווחה והבריאות לנושא סביבה ובריאות.

דב חנין: הישיבה הזאת מיוחדת.

דב חנין: על סדר היום שלנו מצב חופי הרחצה במדינה.

דב חנין: הישיבה הזאת נועדה לדון במצב החופים לרגל פתיחת עונת הרחצה.

דב חנין: יש לנו עומס גדול מאוד של נושאים, כי יש עומס גדול מאוד של בעיות שצריך להתייחס אליהן ולהתמודד איתן ככל שמדובר על החופים בישראל.

דב חנין: לכן נשתדל להיות יעילים, לעבור על הנושאים אחד-אחד, לראות באיזו חוליה נדרשת התערבות של הוועדה, וכמובן ננסה להגיע למסקנות שיוכלו לקדם את הסוגיות שבפנינו.

דב חנין: חופי הרחצה, לא צריך לומר, הם אחד המשאבים החשובים ביותר שיש לציבור בישראל.

דב חנין: זה משאב בעל משמעות סביבתית שיש לו משמעות בריאותית, ויש לו גם משמעות חברתית מכיוון שזה המקום שאליו יכולים אנשים להגיע הכי בזול והכי בנגישות, ליהנות, להתרחץ, לעשות קצת התעמלות ולהיפגש עם הסביבה ועם המרחב הפתוח.

דב חנין: ובכל זאת יש לנו לא מעט בעיות בחופי הרחצה בישראל, בעיות שקשורות גם לפסולת בחופים עצמם, גם לזיהומי ים שעדיין קיימים ממפגעי ביוב בישראל, וגם שאלות של נגישות שמעלות מגוון גדול מאוד של בעיות, החל מחופים שעדיין סגורים לחלוטין בפני הציבור אלא לשימוש בתשלום וכלה בשאלות מתי החוף מותר לרחצה ומתי הוא סגור בפני המתרחצים.

דב חנין: נעסוק בשאלות הללו אחת לאחת.

דב חנין: הנושא הראשון שעליו נדון הוא פסולת בחופים.

דב חנין: הייתי מבקש ממר ניר פפאי, איש החברה להגנת הטבע, לפתוח בהצגת הנושא.

ניר פפאי: תודה, אדוני היושב-ראש.

ניר פפאי: לגבי הפסולת, צריך לומר שבשנים האחרונות המשרד מוביל את הפרויקט "חוף נקי", שהתחיל בים התיכון ואחרי זה המשיך בכנרת, וזה מתוך הכרה שהחוף לא ינוקה כפי שהיה בעבר רק על-ידי קבוצות של מתנדבים אלא צריכה להיות פעילות קבועה ומתמשכת של קבלנים.

ניר פפאי: יש שיפור.

ניר פפאי: אנחנו יודעים שחלק מן הפסולת מושאר על-ידי אנשים וחלק מגיע מן הים.

ניר פפאי: נדרשת כאן פעילות מתמשכת לאורך זמן.

ניר פפאי: אני יודע שהתקציב לנושא הזה לא מובטח לאורך זמן.

ניר פפאי: המחוקקים צריכים להבטיח שהתקציב יובטח, שיהיו קבלנים שתפקידם לנקות את החוף לאורך שנים, במקביל להעלאת המודעות, כי אין ספק שלצד הצורך לנקות את מה שבא מן הים צריך לשנות כאן את המודעות.

ניר פפאי: ראינו את התמונות הקשות מן הכנרת ואף אחד לא הפנה אצבע מאשימה לציבור שהשאיר את הלכלוך.

ניר פפאי: נעשית פעילות מסוימת, אבל צריך להרחיב אותה, להעלות את המודעות ולשנות את כל ההתנהגות באשר להשארת פסולת, לא רק בחופים אלא גם במקומות אחרים.

ניר פפאי: ברשותך, אדוני היושב-ראש, הייתי מבקש להתייחס לנקודה אחת נוספת, מכיוון שלא אוכל להישאר עד סוף הדיון, וזה כל הקשור לנסיעות כלי רכב בחוף.

ניר פפאי: החוק לאיסור נהיגה של כלי רכב בחוף אושר כבר בשנת 1997 אך עד היום החוק הזה לא נאכף.

דב חנין: אדוני, אקטע אותך בנקודה הזאת ואומר לך שהנושא הזה נמצא בטיפולה של ועדת הפנים והגנת הסביבה של הכנסת.

דב חנין: ניתחנו את חוק איסור הנהיגה בחופים – אני אומר "אנחנו" אך נכון יותר לדבר בשפת יחיד במקרה הזה – בעזרת ארגוני הסביבה.

דב חנין: לכן כבר בכנסת הקודמת קודמה הצעת חוק שנועדה להתמודד מערכתית עם כל הליקויים, הפגמים והכשלים שקיימים בחוק שנחקק ב-1997.

דב חנין: בימים אלה מושלמת העבודה, ביחד עם משרדי הממשלה השונים, על הצעת חוק כוללת שתתן פתרון מערכתי, נכון ורחב יותר לבעיה החמורה והנוראה הזאת, של נהיגה פרועה בחופים.

דב חנין: אני מקווה שכבר במהלך החודש הקרוב – אני כמובן לא רוצה להתחייב על כך, אבל אני מקווה – ועדת הפנים והגנת הסביבה של הכנסת תתכנס לדיון כדי לסכם את הנושא הזה בהסכמת כל הגורמים ולהביא סוף-סוף לציון גואל, מן הבחינה הזאת שיהיה לנו חוק טוב של איסור נהיגה בחופים כבר בעונת הרחצה הקרובה.

ניר פפאי: אני מברך כמובן על היוזמה.

ניר פפאי: אנו כבר בעיצומה של עונת הרחצה והדבר הזה חיוני.

ניר פפאי: מדובר גם כמובן על פגיעה בסביבה, אבל גם היו נפגעים בנפש רק בשנה שעברה.

ניר פפאי: אם יורשה לי להעלות עוד נקודה אחת.

ניר פפאי: הזכרת את נושא הנגישות לחופים.

ניר פפאי: אני מבקש לדבר על התשלום בחופים.

ניר פפאי: כידוע, עד לפני פחות מעשור המדינה תמכה ברשויות המקומיות בתחזוקת חופים.

ניר פפאי: כחלק מן המגמה הגורפת של הפרטת נכסי הציבור המדינה הפסיקה לעשות את זה.

ניר פפאי: צריך להגיד שיש כשל במיוחד בנקודה אחת, במועצות האזוריות.

ניר פפאי: הרשויות העירוניות בחופי הים התיכון יודעות להחזיק את החופים.

ניר פפאי: יש להן את כל התועלות הישירות והעקיפות כדי להיות מסוגלות לתחזק את החופים שלהן, ולכן גם מרבית החופים ללא תשלום.

ניר פפאי: יחד עם זה, צריך להודות שבמועצות אזוריות יש כשל שוק, מועצות אזוריות שיושבות על שטחי חוף גדולים מאוד עם בסיס ארנונה נמוך.

ניר פפאי: ולכן אנו סבורים שיש מקום שהמדינה תסייע לאותן רשויות בתחזוקת החופים כדי שהציבור יקבל חופים פתוחים, ללא תשלום, ושהעול הזה לא יפול רק על הרשויות.

ניר פפאי: מבלי לנכות מן האחריות שלהן, בהחלט בלקונה הזאת צריך לסייע, כפי שנעשה בכנרת, ששם יש בעיקר מועצות אזוריות ושם קם מנגנון של איגוד ערים כנרת שבאמת החל בפעולה מבורכת של פתיחת חופים.

ניר פפאי: נכון, יש חבלי לידה, ראינו חלק מן הבעיות, אבל המגמה חיובית.

ניר פפאי: כדי שזה יקרה בים התיכון, כדי להשלים את המלאכה צריך לסייע ספציפית למועצות האזוריות.

ניר פפאי: תודה.

ציון פיניאן: תודה רבה, אדוני היושב-ראש.

ציון פיניאן: אמשיך מן הסיפא של דברי מר ניר פפאי, באשר לתשלום בחופים.

ציון פיניאן: הציבור איבד את הכנרת ואיבד את החופים בכנרת.

ציון פיניאן: היום הכניסה לכל חופי הכנרת כמעט בתשלום.

ציון פיניאן: למען גילוי נאות, אני תושב טבריה.

ציון פיניאן: בל"ג בעומר תושבים שביקשו להיכנס לחוף העירייה בטבריה נדרשו לשלם 40 שקלים, ובחופים אחרים גובים 70, 80 ו-90 שקלים.

ציון פיניאן: אנו חייבים לתת על כך את הדעת.

ציון פיניאן: לציבור אין לאן ללכת.

ציון פיניאן: אם הוא נכנס עם רכב הוא משלם למעלה מ-100 שקלים.

ציון פיניאן: מר ניר פפאי הזכיר שחלה איזו תזוזה בכנרת.

ציון פיניאן: אין שם שום תזוזה.

ציון פיניאן: נכון, מועצות אזוריות השתלטו על הכנרת, אם זה המועצה האזורית הגליל התחתון ואם זה מועצת הגולן ומועצת עמק הירדן.

ציון פיניאן: אין היום חוף שהכניסה אליו ללא תשלום ולכן האזרחים מדירים את רגליהם משם, או פורצים גדר, או משתמשים בשיטות אחרות.

ציון פיניאן: כאשר מגיעים לחוף רואים את כל הפסולת.

ציון פיניאן: זה נכון, הכנרת היתה די מזוהמת ומלוכלכת.

ציון פיניאן: ראש המועצה האזורית או ראש עיריית טבריה יגיד לך: בכדי לנקות צריך כסף, צריך עובדים, ולכן צריך לגבות יותר כסף בכניסה לחופים.

ציון פיניאן: צריך לתת על כך את הדעת כי אזרח לא צריך לשלם 70-80 שקלים לאדם עבור כניסה לחופים, וברוך-השם יש גם משפחות עם 8 נפשות שצריכות לשלם סכומי כסף גבוהים.

ציון פיניאן: בעלי החופים הצמידו אליהם גם את השטחים הסמוכים אליהם ששייכים למינהל מקרקעי ישראל ואין מי שיאמר להם מה לעשות ואיך לפעול.

ציון פיניאן: שני נושאים חשובים לי, דמי הכניסה לחופים וזה שאין היום חוף ללא תשלום בכנרת.

ציון פיניאן: אני מדבר על הכנרת, אבל אני מבין שיש טענות דומות גם לגבי חוף פלמחים וחופים אחרים.

ציון פיניאן: זה כואב לי, כי כנרת יש רק אחת, ולשמחתי בחג הפסח באמת היתה הכנרת מלאה ובאו המונים, דבר שלא ראינו ב-7-8 השנים האחרונות.

ניר פפאי: אני לא נציג איגוד ערים כנרת, אבל צריך להגיד שהאיגוד לא חל על טבריה אלא על כל החופים שמסביב.

ניר פפאי: בטבריה לצערי באמת יש בעיה ואנו לא מרגישים שינוי, אבל בחופים מסביב, זה תהליך מאוד מורכב אבל יש תחילה של פתיחת חופים ותשלום דיפרנציאלי, שעתי ולא יומי כפי שהיה במחירים שהזכרת.

ניר פפאי: התהליך מורכב וקשה, אבל צריך לעודד אותו.

ניר פפאי: עליכם, כמי שחוקקתם את חוק איגוד כנרת, לתת את הגב, לתת את הכלים, להמשיך במגמה.

ניר פפאי: תמיד צריך לדרוש גם ביקורת.

ניר פפאי: יש מקום להזמין את איגוד ערים כנרת לדווח, להעמיד אותם בביקורת, אבל גם לתת להם את הרוח הגבית.

ניר פפאי: תודה.

ציון פיניאן: עוד נושא אחד, יש השתלטות של אנשים פרטיים על חופי מינהל, במיוחד בצפון טבריה.

דב חנין: תודה רבה.

דב חנין: נמשיך ונעקוב אחר מה שקורה בכנרת.

דב חנין: ראינו בדאגה את התמונות הקשות שהתפרסמו אחרי הפסח.

דב חנין: התשובה לזה היא לא סגירת החופים וגביית תשלום.

דב חנין: התשובה היא היערכות הרבה יותר טובה של המערכות הציבוריות, מנהלת הכנרת והרשויות האחרות כדי לתת לציבור מענה.

דב חנין: לא צריך להיות מופתעים מכך שפסח מגיע.

דב חנין: הוא מגיע מידי שנה, וטוב שכך, אבל לא צריך להיות מופתעים כאשר הוא מגיע וצריך להיערך בצורה מתאימה ולגייס את הכוחות המתאימים כדי שהחוף יישאר נקי גם אחרי שהציבור מגיע אליו.

דב חנין: אני רוצה להזמין את נציג "צלול", מר עזר פישלר, להגיד דברים.

דב חנין: בבקשה.

עזר פישלר: לפני שאנו מתחילים, אני מבקש להקרין לכם סרטון קצר מיום חמישי האחרון בשעות הצהרים מן הגעתון בחופי נהריה.

עזר פישלר: ביוב גולמי זורם שם בשצף אל תוך הגעתון.

עזר פישלר: אחרי שהמפקח האזורי של משרד הבריאות ומפקח מטעם אגף ים וחופים במשרד להגנת הסביבה ראו את זה הוחלט לסגור את חופי נהריה.

עזר פישלר: החוף נסגר לרחצה עד שאיכות מי הרחצה השתפרה.

עזר פישלר: רואים שהביוב הגולמי זורם אל תוך החוף בלי הפרעה, עם ריח מזעזע.

עזר פישלר: חבל שאי אפשר לצלם ריח.

דב חנין: מה המקור של הזיהום במקרה הזה?

עזר פישלר: ביוב במערכת העירונית של נהריה.

דב חנין: קרה איזה אירוע מיוחד, או פשוט קריסה כפי שמתרחשת מידי פעם?

עזר פישלר: כנראה היתה תקלה, איזו תחנת שאיבה קרסה כנראה.

עזר פישלר: חמור מכך, ואלה דברים שנתייחס אליהם גם במצגת, מבירור שערך שם המפקח התברר שהביוב זרם עוד לילה קודם לכן ופשוט לא דיווחו, וזה העניין החמור.

עזר פישלר: כאשר קורה אירוע כזה מישהו חייב לדווח מיידית, כי בבוקר אנשים נכנסים להתרחץ בים.

עזר פישלר: עד שראינו את זה ודיווחנו למשרד הבריאות חלף המון זמן עד שהחופים נסגרו לרחצה.

עזר פישלר: לפני שבועיים, ערב פתיחת עונת הרחצה הפקנו דוח.

עזר פישלר: הממצאים שלנו מגלים שלושה דברים חשובים.

עזר פישלר: ראשית, אנו רואים הפחתה במספר האירועים.

עזר פישלר: למרות האירוע שראינו בנהריה, ברמת המקרו בישראל יש הפחתה של כ-60% במספר האירועים.

עזר פישלר: בכל שנת 2007 היו 63 אירועים, אך נכון לרגע זה, מתחילת חורף 2009, מסוף עונת הרחצה 2009 היו בערך 12-13 אירועים.

עזר פישלר: שנית, יש הפחתה במשך סגירת חופי הרחצה.

עזר פישלר: פעם היינו רגילים לחוף ים שנסגר בשל זיהום למשך שבוע-שבוע וחצי ויותר.

עזר פישלר: כרגע מדובר על 3 ימים בממוצע, בעיקר בעונת הרחצה, וזה מכיוון שרשויות מקומיות, בשל סיבות שגם אליהן נתייחס בהמשך, התחילו לעבוד 24 שעות ביממה כדי לפתור את הבעיות מהר יותר.

עזר פישלר: הנקודה השלישית והחשובה, יש עדיין חופים בישראל שנתונים לאִיום, כמו החוף הזה בנהריה, כמו חופים באשדוד או במקומות אחרים בארץ, שהרשות המקומית ומי שאחראי שם לא נותנים את דעתה בצורה משמעותית, וגם ישובים במעלה שתקלה אצלם מובילה להזרמה בנחל, גם 20 קילומטרים זרימה, שמזהמים את החופים.

עזר פישלר: העובדות שעומדות בפנינו בפתיחת עונת הרחצה הקרובה: בכל חופי ישראל, מצפון לדרום, מראש הנקרה ועד אשקלון יש כ-13 קילומטרים חוף שאפשר לרחוץ בהם.

עזר פישלר: זה בסך הכול 12% מסך אורך חופי ישראל לאורך הים התיכון.

עזר פישלר: עליהם יש בין 80-90 חופי רחצה מוכרזים.

עזר פישלר: זה בערך 700 מטר לחוף.

עזר פישלר: ערכנו בדיקה בלשכה המרכזית לסטטיסטיקה ומצאנו שלמעלה ממיליון וחצי אנשים מבקרים בבתי-המלון, כלומר לחוף הים בישראל יש ביקוש אדיר, בפרט שיש בערך 30 מיליון ביקורים של אנשים הפוקדים את חופי הרחצה.

עזר פישלר: אלה נתונים של המשרד להגנת הסביבה.

עזר פישלר: חוף הים בישראל הוא משאב תיירותי אדיר, עם ביקוש אדיר.

עזר פישלר: תחשבו איזו אחריות מוטלת על מצילים בחופי הים.

דב חנין: עוד לפני התיירים, כאשר אתה מדבר על 13 קילומטרים חופים מוכרזים לציבור זה נותן לכל אחד מאזרחי ישראל, בלי התיירים, בערך 2 סנטימטרים של חוף מוכרז לרחצה, מה שיאפשר לנו לעמוד בנוחות על אצבע אחת של רגל אחת אם במקרה כולנו נגיע לשם בעת ובעונה אחת.

זאב פיש: הנתון שלו לא מדויק.

זאב פיש: בים התיכון יש 77 חופים מוכרזים שאורכם 18.7 קילומטרים.

אבי אפיה: יש כאן איזו טעות בהבנה ומבלבלים בין שני דברים.

אבי אפיה: כל תחנת הצלה מפקחת על 150 מטר חוף.

אבי אפיה: 77 תחנות הצלה כפול 150 מטר – זה בערך מה שאתה אומר.

זאב פיש: הוא מתייחס לים התיכון, 13.6 קילומטרים חופים מוכרזים.

דב חנין: בואו נסכים על המספרים.

דב חנין: בים התיכון מוסכם שיש 13.6 קילומטרים חופים מוכרזים לרחצה.

דב חנין: לזה צריך להוסיף קצת בכנרת, קצת בים המלח ועוד קילומטר בים סוף.

עזר פישלר: הנתונים שאמרתי מתייחסים לים התיכון.

עזר פישלר: גם הנתונים של אירועי סגירת החופים מתייחסים ברובם לים התיכון, כי זה עיקר הפעילות וההתמקדות שלנו.

עזר פישלר: עוד 4 עובדות חשובות.

עזר פישלר: משנת 2010, במסגרת ועדה משותפת שהיינו חברים בה ביחד עם משרד הבריאות הוסף מדד נוסף, התווסף עוד חיידק לחברנו, לאחיו הקוליפורם הצואתי התווסף גם האנטרוקוק הצואתי.

עזר פישלר: כרגע יש לנו אפשרות לבחון את איכות מי הים בצורה טובה יותר.

עזר פישלר: לצערנו לא נוכח כאן כרגע יושב-ראש ועדת הפנים והגנת הסביבה שבוודאי יודע מה זה לא לרחוץ בים במשך 3 שנים, כי חופי עכו היו סגורים במשך 3 שנים.

עזר פישלר: ילד בגן חובה בעכו לומד על רחצה בים וזוכה להיכנס לים רק בכיתה א'.

עזר פישלר: אלה דברים לא הגיוניים.

דב חנין: אדוני, אני מצטער שיש כאן איזה "חוק" מעצבן מאוד.

דב חנין: דיברת על יושב-ראש הוועדה הקבוע, תושב עכו, שם במשך 3 שנים החופים היו סגורים.

דב חנין: למרבית הצער יוצא כך שכרגע כאשר אני מנהל את הישיבה סוגרים את חופי תל-אביב, שהיא העיר שלי.

דב חנין: כנראה שהמחלה הזאת מתגלגלת ממקום למקום.

ציון פיניאן: אני מקווה שלא יגיע התור שלי לנהל את הישיבה ואז גם חופי הכנרת ייסגרו.

עזר פישלר: בתל-אביב היו 14 אירועי סגירה מאז שנת 2008, בשל כל מיני סיבות, חלקן באחריות העירייה, בגלל דליפות וזליגות של ביוב לחוף הצוק, וחלקן בשל זרימות שהיו בנחל איילון והירקון.

דב חנין: אי אפשר לשכוח.

עזר פישלר: וגם חופי הרצליה, שם "הלהיט".

עזר פישלר: לגבי המשמעות של ערי החוף, כמעט מחצית מתושבי מדינת ישראל מתגוררים בערי חוף.

עזר פישלר: המשמעות של זה שלמחצית מתושבי המדינה חלק מן הקו הכחול שלהם, הגבול המוניציפלי גובל בחוף ים.

עזר פישלר: אלו אנשים שמשלמים ארנונה, משלמים אגרת ביוב ובסופו של דבר עלולים למצוא את אותו ביוב זורם בחופי הרחצה שלהם.

עזר פישלר: זה עומס תשתיות אדיר וצריך לתת על כך את הדעת.

עזר פישלר: אם אנו מסתכלים על המגמות בשנים האחרונות, מחורף 2006 ועד קיץ 2007 היו 63 אירועים, מהם 30 בעונת הרחצה, אך יש ירידה נמשכת.

עזר פישלר: רואים שאכן יש שיפור, כאשר בעונת הרחצה הקודמת, עונת 2008-2009, היו בסך הכול 12 אירועים בעונת הרחצה.

עזר פישלר: כרגע מי שפתח את האירועים בעונת הרחצה היא העיר נהריה ואתמול גם אשדוד, כלומר שני אירועים כבר היו בעונת הרחצה הנוכחית.

עזר פישלר: אם אנחנו מסתכלים על הגרף הזה ניתן לראות ירידה יפה מאוד, הלוואי ותמשיך כך ושאת החץ הצהוב עם סימן השאלה לא נצטרך להציג בדיון בתחילת עונת הרחצה הבאה, שלא נצטרך לרשום במקום שני אירועים מספר גדול יותר.

עזר פישלר: המסקנות וההמלצות שלנו ערב פתיחת עונת הרחצה: יש רשויות בישראל שעדיין פועלות במסגרת "תחזוקת שבר" במקום "תחזוקת מנע".

עזר פישלר: במקום לטפל במהלך החורף בתשתיות הביוב, מטפלים בקריסת תחנות שאיבה כאשר זה מתרחש ולא נותנים את הדעת לעשות עבודת תחזוקה כפי שצריך.

עזר פישלר: הדבר הזה בדרך כלל מוביל לפתיחה של חקירה פלילית כנגד האחראים.

עזר פישלר: דבר שני, הלחץ הציבורי שהופעל על הרשויות ושיתוף הפעולה ההדוק בין אגף הים והחופים במשרד להגנת הסביבה ומשרד הבריאות הבהיר היטב-היטב למקבלי ההחלטות ברשויות המקומיות שאין חוכמות.

עזר פישלר: כל האירועים הללו דווחו גם לתקשורת ואנו רואים את התוצאות של זה בשטח.

עזר פישלר: אמרתי קודם ואגיד שוב, יש להקדיש תשומת לב לישובים במעלה הנחלים.

עזר פישלר: אנחנו יודעים מה קרה בנחל נעמן.

עזר פישלר: היתה בעיה באיגוד ערים לביוב כרמיאל, זרמו קולחין לחוף הים בעכו והוא נסגר, לא מכיוון שעכו הזרימה ביוב אלא כי ישוב שנמצא 20 קילומטרים מעכו, במעלה הנחל, הזרים את הביוב.

עזר פישלר: את הדבר הזה צריך להביא בחשבון.

עזר פישלר: זה לא שעיר חוף היא המזהמת אלא לעתים המזהמים הם ישובים אחרים.

דב חנין: בעקבות דיון של הוועדה המשותפת לנושא סביבה ובריאות בנושא הביוב בבקעת בית הכרם הוקמה ועדה ממשלתית בראשות מנהלת המחוז של המשרד להגנת הסביבה, גברת דורית זיס.

דב חנין: הוועדה הזאת התכנסה כבר ודנה בנושא הביוב בבקעת בית הכרם.

דב חנין: בעוד כחודש וחצי, להערכתי, נקיים דיון מעקב בנושא הזה ואתם מוזמנים כמובן להשתתף בו.

עזר פישלר: דבר נוסף, אפס סובלנות כלפי אחראים לזיהום ים.

עזר פישלר: מי שמזהם את הים מסכן אנשים, כמוהו כמי שנוסע ברמזור אדום או לא עוצר בתמרור עצור.

עזר פישלר: אסור לזהם ים.

עזר פישלר: היה לנו לפני כמה שנים אירוע בחיפה, שאנשים שחו במים בעת שזרם שם ביוב וראינו את הכתם החום שמתקרב.

עזר פישלר: נסענו עם טוסטוס על החוף, עם מגפון, וביקשנו מאנשים לצאת מן המים כי אפילו המצילים עדיין לא ידעו על כך.

עזר פישלר: זאת הדרך שבה צריך לפעול.

עזר פישלר: על כל אירוע כזה אנחנו מגישים תלונה במשטרה נגד האחראים או מגישים קובלנה פלילית, על-פי חוק שמסמיך אותנו להגיש.

דב חנין: גם כאן אני מבקש להגיד שיש התקדמות.

דב חנין: הכנסת, כפי שאדוני יודע, אישרה תקנות שמאפשרות להפעיל את חוק "המזהם משלם" נגד מי שמזהם את הים.

דב חנין: החוק הזה, אני אומר את זה גם למען הציבור הרחב, מטיל עיצומים מאוד-מאוד דרמטיים על מי שמזהם את הים, עיצומים שאפשר להטיל אותם בלי הליך משפטי ובוודאי בלי הליכים פליליים.

עזר פישלר: דבר אחרון, הרחבת היקף הדיגומים.

עזר פישלר: היום נדגמים בעיקר חופי רחצה מוכרזים.

עזר פישלר: צריך להבין שלפעמים זיהום נובע באזור של חוף לא מוכרז אבל עד שהוא מגיע לחוף המוכרז ועד שהמים נדגמים ומגיעות תוצאות מעבדה רצועת חוף גדולה מזוהמת כבר.

עזר פישלר: לכן חשוב לבחון איך להרחיב את הדיגומים, איך להקצות את האחוז הקטן והמסכן בתוך תקציב הדיגומים כדי להבטיח שברגע שיוצא הביוב או הזיהום אל חוף הרחצה זה נודע ומאפשר לסגור את חוף הרחצה מבעוד מועד, לפני שאנשים רוחצים בו.

עזר פישלר: כדי שלא נצא מכאן עגמומיים אני רוצה להראות לכם סרטון נחמד וחביב שהפצנו.

עזר פישלר: (מוקרן סרטון קומי)

רזי הופמן: דיברת על דיגומים.

רזי הופמן: חשוב מאוד להבין שגם בסדימנטים יש זיהום, ובסדימנטים האלה הזיהום נותר זמן רב.

רזי הופמן: כאשר עורכים את הבדיקות והדיגומים חשוב לעשות דיגום גם של הסדימנטים.

רזי הופמן: אנחנו מדברים על החול ועל הבוצה.

עזר פישלר: לא אמרתי בהתחלה, חשוב לי לברך על קיום הדיון הזה.

עזר פישלר: דיון כזה שיתקיים בפתיחת עונת רחצה, כאשר יוזמנו ראשי רשויות ויידרשו להציג בפני הוועדה איך התכוננו לקראת עונת הרחצה יהיה הרבה יותר פשוט וטוב.

עזר פישלר: אגב, אנו עורכים מידי שנה סיור ברשויות המוּעדוֹת ומבקשים לשמוע מהן.

עזר פישלר: השנה הזאת עיריית הרצליה, שחוף הרחצה שלה זוהם בצורה נוראית בשנה שעברה, לא טרחה בכלל לשלוח נציגים ולתת דעתה בעניין הזה.

עזר פישלר: כדאי לזמן אותם לכאן בעונת הרחצה הבאה כדי לשמוע איך הם מתכוננים.

דב חנין: תודה רבה.

דב חנין: אני מבקש לתת את רשות הדיבור לנציגי מטה הגולשים בישראל.

דב חנין: אני רוצה לברך אתכם על הפעילות שלכם ועל הקול שאתם משמיעים.

דב חנין: זה חשוב מאוד.

דב חנין: תמשיכו.

דב חנין: נשתדל לעזור לכם בכל מה שאנו יכולים לעזור, כדי לעזור לכם לעזור לנו.

דב חנין: בבקשה.

גל סילברמן: תודה לאדוני היושב-ראש.

גל סילברמן: לא רק שאנו מתכוונים להמשיך, אלא אנו רק בתחילת הדרך.

גל סילברמן: בימים אלה אנו נרשמים כעמותה רשומה.

גל סילברמן: את הפעילות התחלנו לפני 6 חודשים בנושא נגישות חופים.

גל סילברמן: אמשיך בנושא עליו דיבר נציג עמותת "צלול".

גל סילברמן: הגישה שלנו בעניין הזה שונה במקצת.

גל סילברמן: אתייחס לנושא זיהום ים משלושה היבטים עיקריים: 1) ניטור, 2) תשתיות, 3) אכיפה.

גל סילברמן: נציג כאן מצגת של צילומים שאנו אוספים באמצעות הגולשים.

גל סילברמן: גולשים נמצאים 360 ימים בשנה בכל חופי המדינה ויצרנו מערך שאנו קוראים לו "תוכנית שמירה ארצית".

גל סילברמן: הגישה שלנו ארצית.

גל סילברמן: אנו לא נכנסים לשאלה מאיזה ביוב הגיע החרה, אם מעיריית תל-אביב, או מאור-יהודה דרך תל-אביב, או איזה מזהם תאגידי ספציפי עשה את זה.

גל סילברמן: כארגון אזרחי אין לנו סמכות לעשות את זה, אבל כאזרחים אנו מזהים את המפגעים.

גל סילברמן: גולשים מדווחים לנו בטפסים, כולל צילומים, והטפסים האלה וחומר רב נוסף נאספים על-ידינו.

גל סילברמן: באשר לניטור, "צלול" לא נגעו בזה – משרד הבריאות מנטר בחורף רק אחת ל-6 שבועות.

גל סילברמן: בקיץ יש ניטור שבועי קבוע אך בחורף הניטור מתקיים אחת ל-6 שבועות.

גל סילברמן: כלומר, רבים מן הזיהומים שעמותת "צלול" אולי אפילו לא יודעת עליהם קורים מתחת לרדארים בכלל.

גל סילברמן: בכול אני השתמש במונח לכאורה, אני לא משפטן.

גל סילברמן: העובדות פשוטות, הניטור – וזה מופיע באתר משרד הבריאות – מתקיים בחורף אחת ל-6 שבועות.

זאב פיש: אחת לחודש.

גל סילברמן: בין אחת ל-4 שבועות לאחת ל-6 שבועות.

גל סילברמן: ראיתי באתר שלכם שבמקרים מסוימים הניטור נערך רק מידי 6 שבועות.

גל סילברמן: אנו דוגמים את הדברים לא מהחורף הזה אלא גם מהחורף הקודם.

גל סילברמן: הדרישה שלנו פשוטה מאוד, שיהיה ניטור קבוע שבועי גם בחורף.

גל סילברמן: זה שהציבור לא מתרחץ בים, זה לא אומר שום דבר.

גל סילברמן: הים הוא משאב טבע שצריך לשמור עליו וצריך לנטר אחת לשבוע, כמו בקיץ, או אולי אפילו יותר.

גל סילברמן: הנושא השני הוא התשתיות.

גל סילברמן: ידוע שמי נגר, בגלל גשמים וכולי, גולשים מעל תעלות הביוב וכך ביוב מגיע לים.

גל סילברמן: כאן הדרישה שלנו פשוטה מאוד: אנו מבקשים מן המחוקק לחזור לרשויות המקומיות ולהנחות אותן להוציא תקציבים לצורך שיפור התשתיות.

גל סילברמן: גלישת מי נגר בולטת בחיפה בעיקר.

גל סילברמן: לנו כגולשים אין עדיין מסד נתונים מסודר כמו של "צלול" אבל מתוך תחושה, ההרגשה שלנו שהיקף הזיהומים עלה בחורף האחרון, בעיקר זיהומים בהיתר, שזה בכלל דבר שאזרח פשוט לא מבין מה הוא, כיצד מוציאים היתר לזיהום.

גל סילברמן: הדרישה שלנו שתצא מכאן תביעה לרשויות המקומיות לשיפור התשתיות, שלא יהיה בכלל מקרה שצריך לבקש הזרמה בהיתר.

דב חנין: בהקשר הזה אני מבקש לומר לך שני דברים.

דב חנין: דבר ראשון, אתה צודק כמובן.

דב חנין: זאת שערורייה שלא תאומן שבמדינת ישראל, עם כל מחסור המים שלנו, כאשר יש גשמי ברכה רבים נוצרת דווקא קטסטרופה סביבתית כי אז מזרימים ביוב לים.

גל סילברמן: הרחבת את היריעה.

דב חנין: זה פשוט לא יאומן, זה דבר שאי אפשר לסבול אותו, הוא לא ייתכן, לא אפשרי וצריך להילחם בו.

דב חנין: בהקשר הזה יזמנו, קבוצה גדולה של חברי כנסת, הצעת חוק שמנסה לעודד באופן מערכתי את האיסוף ואת הקליטה של מי גשמים באמצעות כל מיני מנגנונים תכנוניים, כדי לאפשר למים הללו להגיע למקומות אחרים ולא אל תוך מערכת הביוב שלא ערוכה לקליטתם, אבל כמובן שהבעיה שאתה מתאר מחייבת גם את השלטון המקומי לפעול באופן נחרץ מאוד ונמרץ נגד התופעה הבעייתית הזאת.

גל סילברמן: נכון מאוד.

גל סילברמן: לכן הגענו עד לכאן, שמכאן ייצאו התביעות.

גל סילברמן: הנושא השלישי הוא החקיקה והאכיפה.

גל סילברמן: חוק מניעת זיהום הים ממקורות יבשתיים, במלוא הכנות, אני לא משפטן אבל אני קורא עברית, כותב עברית ודובר עברית ברמת שפת אם, וגם שומע עברית.

גל סילברמן: כאשר אני קורא את החוק הזה, במלוא הכבוד, מדובר כאן באיזו ברירת מחדל לאיך כן אפשר לזהם ואיך כן אפשר לקבל היתר ואיך כן יש הקלות בזיהום ואיך כן, ואיך כן, ואיך כן.

גל סילברמן: למעט הכותרת, בכל שאר החוק למעשה מדובר במעין ברירת מחדל איך כן אפשר לזהם.

גל סילברמן: בנושא הזה אני רוצה לעשות עוד שתי הבחנות.

גל סילברמן: התחילו לדבר כאן על העיצומים הכספיים.

גל סילברמן: בענישה חשוב להפריד בין שני הגורמים המזהמים העיקריים, בין רשויות מקומיות ובין תאגידים.

גל סילברמן: ברשויות מקומיות הענישה הכספית מתגלגלת בסופו של דבר לכיסו של תושב העיר וכאן אנו חוטאים למטרה.

גל סילברמן: מבחינת חקיקה בכל הקשור למזהם שהוא רשות מקומית, צריך לתת משקל רב יותר לאחריות פלילית ואחריות אישית שתוטל על גורמים בכירים ברשות המקומית.

גל סילברמן: כאשר מדובר במזהם תאגידי, טוב יותר לשים דגש רב יותר על קנסות כבדים מאוד.

גל סילברמן: בנושא הזה אני מבקש להתייחס לסוגייה נוספת שקשורה לתקנות.

גל סילברמן: האמצעים הטכנולוגיים הטובים ביותר הקיימים – גם בנושא הזה כסף בדרך כלל פותר 98% מן הבעיות שלנו בחיים.

גל סילברמן: אם חשב בתאגיד יעשה את החישוב שכל תאגיד עושה בסופו של דבר ויבין שהבקשה להיתר הזרמה תעלה יותר מאשר רכישת מיכון טכנולוגי טוב שיטפל בשפכים מבלי להזרים אותם לים ומבלי לבקש היתר, אז אותו תאגיד יעשה לעצמו את החישוב ויקנה את האמצעים הטכנולוגיים הדרושים.

גל סילברמן: גם זה, שוב, כל הדרישות צריכות לצאת מן הכנסת.

גל סילברמן: בגדול, אני יכול להעיז ולומר, החוק הקיים צריך לעבור עוד שינויים רבים.

גל סילברמן: אציג רק דוגמה אחת, לסבר את האוזן.

גל סילברמן: בשנות השבעים והשמונים באוטובוסים נתלתה מדבקה: כאן מותר לעשן באוטובוס וכאן אסור לעשן באוטובוס.

גל סילברמן: אם מישהו שואל אותי, החוק למניעת זיהום הים ממקורות יבשתיים נראה לי בערך באותה נורמה, אותה רמת חשיבה, אותה רמת תודעה.

גל סילברמן: ב-2010 עלינו להתקדם הלאה.

גל סילברמן: יש לנו גם מה להגיד על נגישות חופים, שהוא הנושא הבא.

דב חנין: נגיע לזה, בהחלט.

דב חנין: תודה רבה.

דב חנין: אנשי המשרד להגנת הסביבה, אשמח שתתייחסו, אבל תתחילו בבקשה בהתייחסות קונקרטית לדברים של מר גל סילברמן על היתרי ההזרמה לים.

דב חנין: הייתי רוצה לשמוע את התייחסות

דב חנין: כם לשני היבטים של הנושא הזה, כדי להיות מאוד-מאוד מחודדים.

דב חנין: היבט אחד הוא פעילות הוועדה שנותנת היתרים להזרמה לים – איך הוועדה הזאת עובדת היום, מי הגורמים ששותפים בה, מי מייצג בה את הציבור ואיך מקדמים את הנושא שסוכם גם על דעתו של השר להגנת הסביבה, של מה שקראנו לו בכנסת "המזהם מפרסם", כלומר שכל בקשה מפורסמת ונעשית שקופה.

דב חנין: זה היבט אחד שבו ארצה לשמוע את התייחסותכם.

דב חנין: היבט שני הוא ההיטלים על הזרמת שפכים לים.

דב חנין: החוק היום מאפשר הטלת היטלים על מי שמקבל היתר להזרמה לים.

דב חנין: בפועל, למרבית הצער, עדיין לא מוטלים היטלים כאלה.

דב חנין: אני יודע שהתחילה במשרד להגנת הסביבה עבודה בתחום הזה, אבל הייתי רוצה לדעת היכן העבודה הזאת עומדת.

דב חנין: אנו מצפים שכבר בתקופה הקרובה כל מי שמזרים לים לפחות ישלם על זה – המזהם משלם.

דב חנין: גם אם הוא מקבל היתר לזהם, לפחות שישלם.

דב חנין: בבקשה.

רני עמיר: תודה רבה.

רני עמיר: אני מנהל אגף ים וחופים במשרד להגנת הסביבה.

רני עמיר: אתחיל בהתייחסות לנושא חוק מניעת זיהום ים ממקורות יבשתיים שהזכיר מר גל סילברמן.

רני עמיר: תרשום לפניך, החוק למניעת זיהום ים ממקורות יבשתיים הוא אחד החוקים הסביבתיים היותר מיושמים בישראל, ובהצלחה רבה.

רני עמיר: הנושא הזה נחקר ונדוש לאורך ולרוחב, מכל הכיוונים, והעבודות שנעשו מפורסמות באתר המשרד להגנת הסביבה.

רני עמיר: רק לשם הדוגמה, לפני כמה שנים הוצאנו חוברת עבה שנקראת "מאזן מזהמים לים 1998-2004".

רני עמיר: אני מציע לך לקרוא אותה ולראות עד כמה החוק הזה מיושם.

גל סילברמן: התמקדתי בעיקר בחורף.

גל סילברמן: המצב בעונת הרחצה בסדר.

רני עמיר: התמקדת בנושא העקרוני של חוק מניעת זיהום ים ממקורות יבשתיים ועל כך אתה מקבל עכשיו תשובות.

רני עמיר: החוק הזה הוא העתק מדויק של הפרוטוקול למניעת זיהומי ים ממקורות יבשתיים של אמנת ברצלונה, ואין הרבה מדינות שאימצו אותו.

רני עמיר: אני נזהר ואומר שאין כמעט אף מדינה שאימצה אותו.

רני עמיר: החוק הזה הוא העתק מדויק של הנחיות הפרוטוקול והוא שופר ושופץ ועודכן בשנת 2005.

דב חנין: בשנת 2005 הוא שופץ, ושופץ שוב בשנת 2008 בחוק "המזהם משלם".

רני עמיר: נכון, נושא העיצומים הכספיים עודכן בחוק "המזהם משלם".

רני עמיר: אני רוצה להבהיר דבר פשוט מאוד, כדי שנבין כולנו.

רני עמיר: בשנת 1990, טרם כניסת החוק לתוקף, לא היו היתרי הזרמה לים.

רני עמיר: זיהום הים בישראל היה אז נוראי – ביוב גולמי זרם לים, מפעלים הזרימו שפכים לים בצורה חופשית לחלוטין, לא היתה שום אכיפה, לא היה שום היתר, אבל, מוזר מאוד, הזיהום היה בשיאו.

רני עמיר: מאותו רגע ואילך היקף הזיהום נמצא במגמת ירידה תלולה, שהפכה לתלולה מאוד משנת 2002 ועד היום.

רני עמיר: לא הבאתי לכאן נתונים מספריים כי לא ידעתי שהולכים לדבר על החוק הזה, אבל המספרים מדברים בעד עצמם ויש לנו את כל הנתונים המדודים.

רני עמיר: לשאלתך, אדוני היושב-ראש, הוועדה למתן היתרי הזרמה לים מתכנסת 6 פעמים בשנה.

רני עמיר: חברים בה נציגי 7 משרדי ממשלה ונציג ציבור.

רני עמיר: נציג הציבור היום הוא מנכ"ל עמותת "צלול".

רני עמיר: הוועדה הזאת עושה את תפקידה לדעתי – ואני אולי משוחד – בצורה מקצועית מאוד.

רני עמיר: ממש לא נכון, והחוק גם לא קובע את זה, שברירת המחדל היא קבלת היתר.

רני עמיר: להיפך, החוק קובע שלא יוזרם לים ...

רני עמיר: למעט במתן היתר.

רני עמיר: כאשר בא מבקש היתר, הוא חייב להוכיח מעל לכל ספק סביר שאין לו שום ברירה אחרת אלא להזרים לים.

רני עמיר: כאשר הוא כבר שכנע את הוועדה שהברירה היחידה היא להזרים לים, הוא חייב לעמוד בסדרה של מבחנים ובדיקות וטכנולוגיות, ולא עוזבים אותו.

רני עמיר: אני מציע לך גם לשאול את הצד השני איך הוא מרגיש כאשר באים אליו בדרישות הללו.

רני עמיר: האמן לי, את תפקידנו בעניין הזה אנו עושים נאמנה, ויש שאומרים נאמנה מדי.

רני עמיר: זה באשר לוועדה.

רני עמיר: אם אתם רוצים שאחדד עוד דבר מה בנושא הזה, אשמח לעשות כן.

רני עמיר: אני עובר לנושא שבו פתחת, אדוני היושב-ראש, הפסולת בחופים.

דב חנין: אני רוצה לדעת היכן עומד נושא ההיטלים.

רני עמיר: שאלת על היטלים ושאלת על יישום חוק "המזהם משלם".

רני עמיר: תקנות היטל הזרמה לים נמצאות ממש ערב הגעתן לדיון בוועדת הפנים והגנת הסביבה.

רני עמיר: העבודה הסתיימה, כולל אישור משרד המשפטים.

רני עמיר: נדמה לי שהן ממתינות עכשיו על שולחן השר.

רני עמיר: מבחינה מקצועית אנו מוכנים ומזומנים להביא אותן לוועדה.

רני עמיר: כרגע מבחינתנו סיימנו את העבודה ואנו ממתינים לאישור השר, אחריו לאישור הוועדה ואז הן ייכנסו לתוקף, אנו מקווים מהר ככל האפשר.

דב חנין: אנא העבר את המסר למשרד, שאנו מבקשים מאוד שזה ייעשה במהירות כדי להשלים את המהלך שכבר החל עם התקנות שעוסקות בעיצומים הכספיים, להשלים את החוליה השנייה של ההיתרים וליצור הסדר כולל.

רני עמיר: אנחנו מעוניינים בכך כמעט כמוך.

רני עמיר: תקנות היטל נמצאות בדרך אל הוועדה.

רני עמיר: באשר לעיצומים כספיים, ביום שלישי שעבר תקנות ההפחתה, של עיצומים כספיים, אושרו בוועדת הפנים והגנת הסביבה.

רני עמיר: אני באופן אישי לא נכחתי בדיון אבל נאמר לי שהן עברו, לשביעות-רצון כולם.

רני עמיר: אני מודיע כאן ומתחייב שבהחלט נעשה שימוש בכלי הזה שהמחוקק נתן לנו.

רני עמיר: זה כלי מצוין.

רני עמיר: הוא באמת מגשר על הפער בין אי נקיטת שום אמצעי אפקטיבי בענישה ובין פתיחת תיק חקירה והליך פלילי.

רני עמיר: זה כלי מצוין שבהחלט נעשה בו שימוש.

רני עמיר: אנחנו עובדים על כך ברגע זה.

קריאה: אם אפשר לענות לו.

דב חנין: יהיה עוד סבב של הערות בהמשך.

רני עמיר: אדוני היושב-ראש, שאלת על פרסום היתרים.

רני עמיר: אני חייב להודות לעמותת "צלול" שהרימה את הכפפה הזאת.

רני עמיר: אני באופן אישי לא כל-כך האמנתי בכלי הזה אבל הוועדה קיבלה את ההמלצה של עמותת "צלול" והיום אכן ההיתרים מפורסמים בעיתונות הכתובה.

רני עמיר: רק אתמול ראיתי פרסום על היתר ההטלה של אוצר מפעלי ים, היתר הטלה של חול במרינה בנמל תל-אביב.

רני עמיר: בקיצור, הנושא הזה מיושם ואנחנו בודקים אותו.

רני עמיר: אגב, כל היתרי ההזרמה וההטלה לים מפורסמים באתר האינטרנט של המשרד להגנת הסביבה.

דב חנין: גם אני מצטרף להערכה לעמותת "צלול" בנושא הזה.

דב חנין: אני רוצה להזכיר לכולנו אילו אימים הילכו עלינו, לא אתה, אדוני, אבל היו נציגים של התעשייה שאמרו שאם ההיתרים הללו יפורסמו הסודות המסחריים שלהם יתגלו ומדינת ישראל תתמוטט מבחינה כלכלית.

דב חנין: והנה אנחנו רואים, ההיתרים מתפרסמים, מדינת ישראל עדיין עומדת ותמשיך לעמוד עוד הרבה שנים – אני מקווה שהיא תעמוד טוב יותר – גם עם פרסום ההיתרים הללו.

דב חנין: זה לקח שאפשר ללמוד אותו גם למקרים אחרים בהם מפחידים אותנו.

רני עמיר: השאלה שלי בזמנו היתה הפוכה.

רני עמיר: שאלתי איזו תועלת סביבתית הפרסום הזה ייתן.

רני עמיר: אותי לא מטרידים התעשיינים, אותי מטרידה התועלת לסביבה.

רני עמיר: השאלה שלי בזמנו היתה האם הפרסום הזה באמת יביא תועלת.

רני עמיר: בזה אני עדיין לא בטוח, אבל בינתיים זה מתקיים.

עזר פישלר: אנקדוטה קטנה: מפעלים טענו שגורמים אחרים בתעשייה יעשו "רוורס אנג'ינירינג" ועל-פי השפכים יוכלו לייצר אותו מוצר.

עזר פישלר: זה עורבא פרח אמיתי ומוצהר.

דב חנין: הסינים יושבים בהמתנה דרוכה לשמוע אילו שפכים אנו שופכים לים.

דב חנין: לפי זה תתוכנן הכלכלה הסינית ואז תתמוטט מדינת ישראל.

דב חנין: תודה רבה.

דב חנין: בבקשה אדוני.

זאב פיש: אני מפקח ארצי לבריאות הסביבה במשרד הבריאות.

זאב פיש: אני מסכים עם כל מה שנאמר כאן כמעט.

זאב פיש: אולי אוסיף כמה דברים.

זאב פיש: קודם כול, באשר לדיגום בחורף, אכן דוגמים פעם בחודש כשגרה, זולת בחופים שפתוחים גם בחודשי החורף שהדיגום בהם הוא כמו בעונת הרחצה.

זאב פיש: מבחינה מקצועית אין צורך לדגום יותר מאשר פעם בחודש בעונת החורף, מן הסיבה הפשוטה, בחורף המים מזוהמים, חד וחלק, מבחינת בריאות הציבור, מבחינת רחצה.

זאב פיש: באתר שלנו – אני מקווה שכולם מכירים אותו, מטה הגולשים בישראל בוודאי מכיר אותו – אנחנו בפירוש כותבים את זה.

זאב פיש: יש כיתובית קבועה: "לאחר גשם סוחף משרד הבריאות מזהיר את הציבור מלרחוץ", כולל גולשים.

זאב פיש: הם מתקשרים אלינו ואנו אומרים להם מדוע, גם בגלל הנגר העילי וגם בגלל תעלות הניקוז שעדיין מזרימות ומגלישות גם ביוב.

זאב פיש: מצב הים לא טוב ולכן, גם אם התוצאות במעבדה בסדר אנו עדיין מזהירים את הציבור מלרחוץ לאחר כל גשם סוחף.

זאב פיש: אין בכלל עוררין על הדבר הזה.

זאב פיש: אגב, ידוע שזה לא רק בארץ.

זאב פיש: בעונת הרחצה הרגילה, ביחד עם הגופים שמיוצגים סביב השולחן הזה פיתחנו במדינת ישראל מערכת דיווח והתרעה שאין כמותה ברבות ממדינות העולם.

זאב פיש: בלי שום קשר למערכת הניטור המעבדתי השוטף שאנו מפעילים, על כל פיצוץ של צינור ועל כל גלישה ועל כל חשד להזרמה יש כאן דיווח הדדי של המשרד להגנת הסביבה אלינו ושלנו אליהם, ביחד עם עמותת "צלול" וכל הגופים שקשורים.

זאב פיש: מידי פעם אני מקבל דיווחים גם מאזרחים, כולל גולשים, ואנחנו מדווחים זה לזה.

זאב פיש: ההתרעה לתקשורת מיידית, כלומר אחרי שאנו מוודאים שאכן יש דברים בגו הדיווח לכל אזרחי מדינת ישראל מיידי.

זאב פיש: אני מייחס לזה חשיבות מרובה בהצלחה שעמותת "צלול" הציגה כאן.

זאב פיש: הלחץ הזה והדיווח מכניסים את כולנו – ואני כולל בזה את עצמי – למערכת עשייה טובה מאוד.

זאב פיש: יחד עם זה, יש עוד הרבה לעשות.

זאב פיש: יש הרבה רשויות מקומיות שבהחלט שיפרו את התפקוד שלהן בעניין זה, אבל יש רשויות מקומיות שעדיין לא שיפרו את תפקודן.

זאב פיש: כולנו מדברים על התחזוקה השוטפת של מערכות הביוב במהלך כל השנה.

זאב פיש: חלק מן הרשויות המקומיות צריכות עדיין לשפר, כולל את הדיווח.

זאב פיש: מר עזר פישלר אמר כאן קודם שבנהריה לא דיווחו, וזה חמור מאוד.

זאב פיש: לא יתכן שרק במקרה מר עזר פישלר היה שם ודיווח לנו ושלא הגיע דיווח מן הרשות המקומית.

זאב פיש: זה אירע במרכז העיר בסוף השבוע, לקראת שבת, ולא קיבלנו את המידע מן הרשות המקומית.

זאב פיש: גם בנושא הזה יש מה לשפר.

דב חנין: תודה רבה.

דב חנין: נעבור בשלב זה לעיסוק קצר בשאלות הנגישות.

דב חנין: מר סילברמן, רצית להתייחס.

גל סילברמן: יש נושא שמצוי בסימן שאלה גדול.

גל סילברמן: האם נמצא כאן נציג של רשות הטבע והגנים?

גל סילברמן: לא.

גל סילברמן: יש 4 או 4.5 קילומטרים חוף בחוף הכרמל, מן החופים המוכרזים של חיפה בתוך שטח המועצה האזורית חוף הכרמל ועד לעתלית שמע"צ גידרה אותה בגדרות כחלק מאקט בטיחותי.

גל סילברמן: בכל התכתובת שאני מנהל בחצי השנה האחרונה עולה שלמעשה כל רשות מנסה להעביר את האחריות לרשות אחרת.

גל סילברמן: זה בעצם חוזר לדברים שמר ניר פפאי אמר.

גל סילברמן: כל רשות מנסה שהחוף לא "ייפול" עליה.

גל סילברמן: ספציפית, תוכנית חכ/340 אושרה במינהל מקרקעי ישראל.

גל סילברמן: מינהל מקרקעי ישראל אמרו לי שזאת תוכנית תב"עית שאושרה לרשות הטבע והגנים, אך רשות הטבע והגנים כנראה לא יודעת על כך.

גל סילברמן: כך עלה בשיחה שניהלתי עם מנהל מחוז צפון.

גל סילברמן: הם עדיין לא יודעים על כך.

גל סילברמן: בקיצור, 4.5 קילומטרים חוף – מתוך הסטטיסטיקות שציינו בתחילת הדיון על מיעוט החופים – כרגע חסומים, אם באמצעים לא חוקיים בהם נוקטים ישובים ממזרח שמונעים את הגישה אל החוף, משום שהגישה מכביש החוף נחסמה.

גל סילברמן: דרכי הגישה היחידות לגזרה הגדולה הזאת למעשה חסומות באופן כמעט מוחלט.

גל סילברמן: לעונה הזאת אני לא רואה איזה פתרון.

גל סילברמן: לכן אני מוצא לנכון להעלות את זה כאן, אם אפשר יהיה להסתייע.

גל סילברמן: כל שאר הסוגיות הן סוגיות שאנו נוגעים בהן, סוגיית החוף השקט, סוגיית חופים בכנרת שם יש דווקא שיתוף פעולה עם רשות הטבע והגנים.

גל סילברמן: רציתי להעלות ספציפית את הסוגייה הזאת, על תוכנית חכ/340 שאושרה וכרגע לקראת עונת הרחצה הנוכחית לא מבוצעת, יש חסימה מוחלטת כמעט.

דב חנין: אודה למר עמיר אם יוכל להעביר את המסר הזה לרשות הטבע והגנים וליצור דיאלוג ביניכם בעניין הזה.

דב חנין: אם יש צורך בעזרה שלנו, נשמח כמובן לסייע.

גל סילברמן: אנחנו מנהלים דיאלוג משל עצמו מול הרשויות.

גל סילברמן: נשמח כמובן להסתייע ולשתף פעולה.

דב חנין: מאה אחוז.

דב חנין: עוד שאלות על נגישות?

דב חנין: מישהו רוצה להתייחס?

ישראל הבר: אני נציג נציבות שוויון זכויות לאנשים עם מוגבלות.

ישראל הבר: נושא הנגישות, בדרך כלל אנו רגילים לשמוע עליו בהקשר של אנשים עם מוגבלות.

ישראל הבר: הבעיה היא שכרגע במדינת ישראל אין חובה חוקית להנגיש את חופי הרחצה.

ישראל הבר: אציג היכן הדברים עומדים, ואם הוועדה תוכל לומר את דברה זה מן הסתם יעזור.

ישראל הבר: חוק שוויון זכויות לאנשים עם מוגבלות קיים ומשרד הפנים אמור להתקין תקנות לפיו, אנו קוראים להן "תקנות נגישות למקום שאינו בניין", שכולל, בין היתר, את חופי הרחצה.

ישראל הבר: התקנות הללו נמצאות כרגע על שולחן השר, או באיזה מקום במשרד הפנים.

ישראל הבר: הן עדיין בהתייעצויות ואנו ממתינים לאישור משרד הפנים כדי שנוכל להגיש אותן לוועדה.

דב חנין: הנושא הזה נמצא בטיפולה של ועדה מיוחדת בכנסת שעוסקת בו, אבל אם תצטרכו את עזרתנו בנושא הספציפי של חופי הים והנגישות של אנשים עם מוגבלויות לחופי הים, נשמח כמובן לעזור.

דב חנין: נציג הוועד למען כניסה חינם לחוף פלמחים, מר דן מלמד, בבקשה.

דן מלמד: תודה, כבוד היושב-ראש.

דן מלמד: אני מבטיח לדבר בקצרה מאחר והנושא ברור מאוד.

דן מלמד: מכתבו של מר אשר גרנר, שיושב כאן לצדי, שמונח על שולחן הוועדה התקבל אצלנו כבר ביוני 2009, ולמעשה גם עזרה לי מאוד החוברת שחולקה לנו, ואני מצטט כאן מתוך חוברת של משרד הפנים: "ככלל לא ייגבו דמי כניסה למקום רחצה".

דן מלמד: בנוסף נאמר בו כי "בקשות לאישור גביית דמי כניסה יש להגיש במהלך שנת 2010 בהתאם לנוהל המפורט בחוזר מנכ"ל 4/2007, בעמוד 7".

דן מלמד: הבעיה בנוגע לגביית דמי כניסה לחוף פלמחים, שלא ניתן להגיע לחוף מבלי לשלם על חניה.

דן מלמד: נדרש היום תשלום על חניה גם כשניגשים לחוף המוכרז וגם כשניגשים לחוף הלא מוכרז, ואפילו כשמגיעים ב-4 לפנות בוקר, וניסיתי את זה אישית.

דן מלמד: על הקבלה כתוב "חניה".

דן מלמד: אגב, מספר הקבלה שקיבלתי לפני שבוע הוא 1,060,000 אז אפשר לעשות את החישוב כמה כסף "רץ" שם.

דן מלמד: עד היום אנחנו מקבלים פעמים רבות תגובות ממשרד הפנים וגם ממר אשר גרנר: "העניין בטיפול, אנחנו בודקים כיצד ניתן להכריח את המועצה", אבל שום דבר לא קורה עם זה.

דן מלמד: יש לי גם מכתב שקיבלתי ממר שלמה אלימלך, ראש מועצת גן רווה, ואני מצטט מתוך האימייל שהוא שלח לי: "שלום, כפי שהובהר לך בעבר, הסדרי הכניסה והחניה הקיימים בחוף פלמחים הינם חוקיים, הולמים וסבירים, והם קיבלו את כל האישורים הנדרשים".

דן מלמד: מפאת כבוד המקום שבו אני נמצא, לא אשתמש במילים חריפות יותר, אבל מישהו כאן לא מדייק.

דן מלמד: שני הדברים הללו לא יכולים להתקיים בכפיפה אחת, אני מתנצל מאוד על כך.

דן מלמד: בנוסף, נקודה חשובה מאוד שרציתי לציין, חוף פלמחים מרכז כמה בעיות גדולות מאוד.

דן מלמד: בעיה ראשונה היא מיזם כפר הנופש שבו כבר נתגלו ליקויים על-ידי משרד מבקר המדינה ושנמצא בטיפול; אי אכיפה של איסור נהיגת ג'יפים וספורט ימי בחוף, שכבר הוזכר כאן; החוף הלא מוכרז נמצא במצב מחריד, ולפי הבנתי המועצה מטפלת בו פעמיים בשנה.

דן מלמד: כשטח שנמצא בתוך המועצה היא אמורה לטפל בו יותר; ועניין נוסף, בתוך שטח החוף המוכרז והציבורי יש גן אירועים שמזה שנים רבות לא מטופל ועדיין פועל, גם בימים של רחצה.

דן מלמד: באנו לדרוש מן הוועדה ומן הכנסת הנכבדה לפעול.

דן מלמד: די שמענו את האמירות שהדברים נמצאים בטיפול, די שמענו שהדברים נבדקים.

דן מלמד: די! אנחנו רוצים פתרון, ועכשיו.

דן מלמד: עונת הרחצה נפתחה כבר וגובים שם כל הזמן 20 שקלים מכל מבקר בחוף.

דן מלמד: הגיע הזמן לתת פתרון.

גל סילברמן: אתה יכול לציין גם שזאת גבייה על כביש אגרה ולא על בודקה של חניה.

גל סילברמן: מדובר ב-2 קילומטרים, כאשר אין כל פנייה ימינה או שמאלה.

גל סילברמן: זה לכאורה כביש אגרה ללא חקיקה.

דב חנין: אני מכיר את הבעיה הזאת.

דב חנין: אני מבקש להציע לכם להעביר לוועדה מכתב מסודר עם פירוט כל הבעיות בחוף פלמחים, שאת חלקן אני מכיר.

דב חנין: הוועדה הזאת תפעל בעניין הזה, בהחלט.

דן מלמד: תודה רבה, נעשה כך.

דב חנין: ברשותכם, אני רוצה להגיע לנושא אחר.

דב חנין: אני מבקש את תשומת לבכם לעניין שהוועדה מתכוונת להתחיל לטפל בו.

דב חנין: אשמח לשמוע את התייחסויות כל הגורמים המקצועיים היושבים מסביב לשולחן.

דב חנין: חשוב לי במיוחד שנמצאים אתנו כאן גם נציגי ארגון המצילים ואשמח מייד לתת לכם הזדמנות לפתוח בהתייחסות.

דב חנין: המצב שבו אנו נמצאים בחופי הרחצה, אבסורדי.

דב חנין: היום שעות הרחצה בתל-אביב מסתיימות ב-5 אחר-הצהרים.

דב חנין: למעשה אנחנו אומרים לציבור: לכו להתרחץ בשעה 3, בשעה 2 או בשעה 12 בצהרים, אבל אם אתם הולכים להתרחץ בשעה 6, שהיא שעה ידידותית מאוד, עם שמש פחות קופחת ועם הרבה פחות קרינה, אתם חשופים לסכנת טביעה כי אין שירותי הצלה.

דב חנין: לכן הוועדה הזאת מתכוונת לפעול להרחבת שעות הרחצה וההצלה בכל החופים המוכרזים.

דב חנין: ברמת העיקרון צריך להגיע לכך ששעות הרחצה ושירותי ההצלה יסתיימו סמוך לשקיעת החמה, בשעות בהן אנו רוצים דווקא לעודד אנשים להגיע לים, גם מבחינה בריאותית, ואגב גם מבחינת היכולת של אנשים להגיע לים בגלל עבודה וכל מיני אילוצים אחרים, שבשעות הללו יינתנו שירותי הצלה ושיוכלו לרחוץ בביטחון ששירותי ההצלה מאפשרים.

דב חנין: המהלך הזה חייב להיעשות – אני אומר את זה כבר בפתיחת הדברים – בתיאום עם ארגוני המצילים, כדי חס וחלילה לא לפגוע בזכויות שלהם.

דב חנין: המצילים הם אנשים שעובדים מאוד-מאוד-מאוד קשה.

דב חנין: אני מכיר קצת את תנאי העבודה של המצילים.

דב חנין: העבודה שלהם פשוט מפרכת, והאחריות המוטלת עליהם עצומה.

דב חנין: לכן עלינו לחשוב היטב, יחד עם ארגוני המצילים, איך לקדם שינוי כזה באופן שיאפשר למצילים לשמור על התנאים שלהם, ואולי גם לשפר את התנאים שלהם, וגם יאפשר לציבור לקבל שירותי הצלה במשך שעות רבות יותר וליהנות מן הים גם בשעות אחר-הצהרים, כפי שצריך.

דב חנין: אשמח לשמוע התייחסויות לנושא הזה מכל הגורמים שנמצאים מסביב לשולחן אבל אני מתכבד להציע לפתוח את ההתייחסות למר אבי אפיה, יושב-ראש ארגון המצילים הארצי, בבקשה.

אבי אפיה: צהרים טובים לכולם.

אבי אפיה: בעיקרון אנחנו בעד, אין לנו בעיה לתת שירות.

אבי אפיה: אנחנו מצילי חיים בדרך כלל והיכן שקוראים לנו אנחנו שם.

אבי אפיה: גם בשטפונות שהיו בכל מיני מקומות בשל הגשמים למיניהם היינו עם חסקה בין הבניינים והבתים.

אבי אפיה: שירותי הרחצה נקבעים בדרך כלל על-ידי הרשות המקומית מול משרד הפנים, וכאשר הם מקבלים אישור כך הם מפעילים את השירות.

אבי אפיה: לגבי שעות הרחצה, אם יישבו אתנו אין לנו בעיה לנסות להגיע למקסימום ולתת את השירות יותר שעות, ככל האפשר.

אבי אפיה: אם אדוני זוכר, ישבנו כאן

אבי אפיה: בדיוני ועדה מסוימת ואמרנו אפילו שאנחנו מוכנים לפתוח את עונת הרחצה מוקדם יותר בשביל תלמידי בית-הספר שמגיעים כבר ביום הראשון של חופשת הפסח, אך הבנו שיש בעיה תקציבית ואז הכול התמוסס.

אבי אפיה: לנו כארגון המצילים אין בעיה להיפגש עם כל הגורמים, לנסות להגיע לפתרון כדי שניתן שירותי הצלה במשך כל שעות היום, כדי שאנשים יבואו לים וייהנו ולא יקפחו את חייהם אחרי שאנו הולכים הביתה.

אבי אפיה: עוד דבר קטן, הייתי רוצה לבקש מארגון הגולשים אם הם יכולים לא לגלוש באזורי הרחצה היכן שנמצאים המצילים.

גל סילברמן: רק הערה בעניין הזה.

גל סילברמן: השם שלנו כרגע הוא מטה הגולשים.

גל סילברמן: אנו נרשמים כעמותה להגנת הסביבה החופית שתתן פתרון לכל ציבור המתרחצים.

גל סילברמן: השם שלנו יהיה שונה לגמרי.

גל סילברמן: אני לא יכול להגיד אותו כרגע כי הוא עדיין לא אושר.

גל סילברמן: אנחנו לא עוסקים בבעיות של בטיחות גלישת גלים או גלישת רוח, אלא עוסקים בהגנת הסביבה החופית, זיהום ים ונגישות חופים לכל האזרחים.

דב חנין: אדוני יושב-ראש ארגון המצילים, אני מודה לך על הדברים החשובים.

דב חנין: בכל זאת אני רוצה לומר לנציגי מטה הגולשים, גם אם אתם משנים את השם אתם עדיין מייצגים את הציבור הזה, ואני מעריך את זה.

גל סילברמן: נייצג גם את המגזר הזה, ברור.

דב חנין: אני מציע להיענות בצורה חיובית לפנייה של ארגון המצילים כדי שלא נעמוד במצב בו שימוש אחד בחוף חס וחלילה עלול לסכן רצון של אנשים לשימושים אחרים.

גל סילברמן: ברמה הרעיונית אנו בוודאי יכולים להעביר את המסר כי זה ציבור שמהווה את הלב הפועם של הארגון.

גל סילברמן: פשוט רציתי להדגיש שאין לנו איזו אחריות.

גל סילברמן: אנחנו לא אגודת גולשים.

אבי אפיה: לא התכוונו לשום דבר כזה.

אבי אפיה: התכוונו שאולי אנו יכולים לעזור זה לזה, בסך הכול לדאוג שכולם יחזרו הביתה בשלום, זה הכול.

דב חנין: זאת המגמה.

גל סילברמן: בשמחה נעביר שוב את המסר.

גל סילברמן: המסר הזה ידוע ומקובל על רוב הגולשים.

גל סילברמן: החופים שבהם יש גולשים הם חופים לא מוכרזים ולכן, בין היתר, הפעילות לטובת המגזר הזה היא פעילות לנגישות חופים בחופים לא מוכרזים.

גל סילברמן: אני לא מכיר הרבה גולשים שגולשים בחופים מוכרזים.

דב חנין: תודה.

דב חנין: רשות הדיבור למר תמיר, סגן יושב-ראש ארגון המצילים הארצי.

דוד תמיר: אני מבקש להוסיף עוד פרט אחד בהמשך לדבריו של מר אבי אפיה.

דוד תמיר: רציתי להדגיש שכל רשות מקומית סוברנית להחליט על שעות הרחצה בעצמה.

דוד תמיר: כלומר, תבוא רשות מקומית אחת ותחליט ששעות הפעילות הן 08:00-16:00, והשנייה תחליט שהן 07:00-19:00.

דוד תמיר: בזמנו היו לנו מגעים עם משרד הפנים על מנת ליצור אחידות בנושא שעות הרחצה, בשל הסיבה שהצבעת עליה.

דוד תמיר: טענו את מה שאתה טוען, כלומר בשעות אור היום יש שימוש רציף של המתרחצים בחוף הרחצה.

דוד תמיר: את רוב הלחץ יש להפעיל על הרשויות המקומיות בשיתוף משרד הפנים, כי בסופו של דבר משרד הפנים הוא ההיררכיה שמאשרת בקשה כזאת או אחרת של השלטון המקומי.

דוד תמיר: לכן הכתובת העיקרית בעניין הזה היא השלטון המקומי.

דב חנין: בהחלט.

דב חנין: תודה רבה, אדוני.

דב חנין: נאפשר עכשיו סבב התייחסויות קצר.

אשר גרנר: ברשותך, אולי תתן גם למשרד הפנים להתייחס.

דב חנין: משרד הפנים הוא הכתובת לרוב הטענות.

דב חנין: בסוף הדיון אתם תקבלו מקום מכובד מאוד, אדוני נציג משרד הפנים, להתייחס לכל המכלול.

עזר פישלר: הדברים שעלו כרגע מאנשי מטה הגולשים וארגון המצילים הארצי מתחברים בקשר הדוק מאוד לדברים שאמרתי קודם, ולכן חשוב להבין את החוליה, שרוב הגולשים הם לצערי ה-buffer בנושא זיהום הים.

עזר פישלר: אנחנו מכירים המון גולשים שמגיעים ומדווחים לנו שהם סובלים מהקאות ומחום ומשלשולים והם באמת משתדלים להתרחק ככל האפשר מחופי רחצה.

עזר פישלר: אני גלשתי בעבר, אני כבר לא גולש.

עזר פישלר: צריך להבין שחופי רחצה לא מוכרזים, היכן שמרבית הגולשים נמצאים, הם החופים שגם רמת איכות המים לא נבדקת.

גל סילברמן: לכן אמרתי שההרגשה הלא מדודה שלי שבחורף האחרון דווקא הנתונים בפועל אחרים.

עזר פישלר: אתם שפני הניסיון שלנו בנקודה הזאת.

גל סילברמן: מר אלי חסון פנה אליכם פעמים רבות.

גל סילברמן: אנחנו נשמח לשתף פעולה.

עזר פישלר: אתם משתתפים בהפגנות ובאירועים.

עזר פישלר: ודבר נוסף, המצילים עצמם.

עזר פישלר: אני מכיר, בלי להזכיר שמות, מצילים בישראל שלידם נמצא איזה נקז או צינור ממפעל.

עזר פישלר: הם אומרים לי שיש ביניהם תורנות, כל פעם מישהו אחר מן המגדל שוכב בבית עם כאבי בטן ועם חום.

עזר פישלר: אלה דברים שצריך להביא אותם בחשבון.

עזר פישלר: אני רואה שנוצרת כאן קואליציה של כל מי שאוהב את החוף מן הצד הרטוב שלו, לא מן הצד היבש, ושסובל מאותה הבעיה.

דב חנין: גם מן הצד היבש.

דב חנין: אני רוצה לנצל את הדברים האלה כדי לקרוא לכל המשתמשים, הגולשים כמובן, המצילים שהם קורבנות ראשיים של זיהומי הים, כי להם אין ברירה, גם אם הים מלוכלך הם צריכים להיכנס לים ולהציל אנשים.

אבי אפיה: גם אם יש מדוזות.

דב חנין: ועוד כל מיני צרות של הים.

דב חנין: אני מברך מאוד על שיתוף הפעולה הזה.

דב חנין: באשר להתרעות על זיהום ים, אם נצליח לייצר מין רשת דיווח - - -

זאב פיש: יש רשת מעולה שמנוהלת במשרד להגנת הסביבה ובמשרד הבריאות ובעמותת "צלול".

דב חנין: מצוין.

דב חנין: בואו נראה כולנו את עצמנו כשחקנים פעילים במגרש הזה.

דב חנין: אם למישהו יש תלונות עליו להעבירן, כפי שאני מבין שנעשה כבר עכשיו, אבל עוד יותר, כדי שהמערכת הזאת תפעל ונוכל לפעול בצורה אפקטיבית ומהירה מול זיהומי ים לסוגיהם השונים.

אלי חסון: מטה הגולשים הפעיל תוכנית הגנה ארצית.

אלי חסון: אתם יכולים לראות בדף האקסל הזה, גולשים מילאו טופס דיווח על זיהום ים בחורף.

אלי חסון: אנחנו מעוניינים לשתף פעולה עם כל הגורמים ולהעביר את המידע.

דב חנין: הטופס הזה מגיע און-ליין למשרד הבריאות?

אלי חסון: כרגע הוא לא מגיע.

דב חנין: כדאי שהוא יגיע.

דב חנין: כדאי שתיצרו איזו תקשורת ביניכם.

זאב פיש: בטלפון אני מקבל כל פנייה שמגיעה אליי.

אלי חסון: בטלפון זה לא מספיק חזק.

זאב פיש: אדרבה ואדרבה, תדווחו.

רני עמיר: אני מציע הצעה פרקטית.

רני עמיר: מאחר ונושא הדיווח מעוגן אצלנו בנהלים ובפרקטיקה וכולנו "משומנים" ומתורגלים בנושא הזה, אנחנו קוראים לכל אזרח, לאו דווקא לגולשים, אבל אם אתם כאן אז בבקשה, יש לנו מרכז מידע שמספר הטלפון שלו 6911

רני עמיר: * ובמרכז המידע יודעים בדיוק איך להשיג אותנו 24 שעות ביממה.

רני עמיר: ממרכז המידע זה עובר לכל הצינורות.

רני עמיר: זאת הדרך הנכונה.

דב חנין: הם פיתחו איזה כלי של רישום.

דב חנין: כדאי להסתנכרן כאן.

דב חנין: לא נעשה את זה במסגרת הדיון.

דב חנין: תשתמשו במה שהם יכולים לתת.

רני עמיר: הטפסים שאתם ממלאים, זה בסדר גמור.

רני עמיר: יתכן שאחר-כך אם זה יהפוך למשל לתיק חקירה נצטרך גם לגבות עדויות.

רני עמיר: אבל ברמת המניעה המיידית, מרכז המידע הוא הכתובת.

דן מלמד: אני רוצה להוסיף משפט אחד, ברשותך, בנושא חוף פלמחים.

דן מלמד: חשוב לי להדגיש שהאישור של משרד הפנים לגבייה של 10 שקלים בכניסה לחוף המוכרז הוא במידה וקיימים שירותים שהם מעבר למינימום הנדרש בחוף, מעבר לשירותים שאמורים להינתן בחינם.

דב חנין: שירותים מיוחדים, ואין כאלה.

דן מלמד: יש שירות אחד שהוא 4 ברזים לשטיפת הרגליים ביציאה מן החוף לכיוון החניה.

דן מלמד: יש לי צילום של זה.

דן מלמד: זה השירות שקיים בחוף פלמחים.

דב חנין: הוא לא נחשב לשירות מיוחד לכל דבר ועניין.

דן מלמד: אשמח להתייחסות משרד הפנים, להבין על מה ניתן האישור לשירותים מיוחדים, לגבייה של 10 שקלים בכניסה לחוף.

דב חנין: משרד הפנים מייד יתייחס.

דב חנין: אבל לפני כן, אני רוצה לשמוע את תגובת המשרד להגנת הסביבה ומשרד הבריאות, למען הפרוטוקול.

דב חנין: אני מניח שאתם תומכים במהלך של הרחבת שעות הרחצה לשעות אחר-הצהרים המאוחרות יותר.

זאב פיש: בוודאי.

זאב פיש: זה טוב מבחינת קרינת השמש ודברים כאלה.

רני עמיר: אין תגובה.

רני עמיר: אין לנו שום מומחיות בנושא הזה.

ציון שדה: אני מנהל אגף החופים בעיריית נתניה.

ציון שדה: בעבר הצגנו את נושא פתיחת החופים וסגירתם, שתהיה שעה אחידה בכל הארץ.

ציון שדה: זה חשוב מאוד.

ציון שדה: לדעתנו חשוב שהחופים יהיו פתוחים עד לשעות הערב, כלומר לא להיכנס לשעות הלילה אבל חשוב להגיע עד לשעות הערב.

ציון שדה: בלי שום קשר, אזרח מנתניה שמגיע לתל-אביב או לבת-ים או לחוף אחר יודע ששעות הרחצה בעיקרון הן עד הערב.

ציון שדה: אצלנו שעות הפעילות הן 8:30-19:00 מידי יום.

ציון שדה: 8:30 בבוקר לדעתי זה מאוחר מדי.

דב חנין: כל הכבוד לנתניה.

קריאה: כל הכבוד שהוא הגיע כנציג היחיד של הרשויות המקומיות.

קריאה: יש כאן נציגים מנתניה, מתל-אביב ומבת-ים.

דב חנין: אנחנו מנצלים את העובדה שנמצאים כאן נציגים של שתי ערים חשובות כמו תל-אביב ובת-ים וקוראים להן ללמוד מניסיונה של נתניה.

ציון שדה: דבר נוסף, מר ניר פפאי דיבר על איסור נסיעה בחופים.

ציון שדה: אני מתפלא, כי אנחנו יודעים, וגם מר אשר גרנר יודע וכולם יודעים שכן נרשמים דוחות, גם בנתניה, גם בבת-ים, גם בתל-אביב וגם ברשויות מקומיות רבות ומתמודדים עם זה ביתר שאת.

ציון שדה: יתרה מכך, בשנה שעברה העברנו לפרסום ביצוע משפט כנגד אזרח שנכנס לחוף עם מכונית, והוא הפסיד במשפט.

ציון שדה: כיום הכול חסום ואי אפשר להיכנס עם רכב לחופים, למעט אזורים של כלי שיט לצורך הורדת כלי השיט ויציאה לחוף.

דב חנין: תודה רבה.

דב חנין: נציג עיריית תל-אביב, בבקשה.

דב חנין: ברוך הבא.

אבי ליכט: אני מנהל אגף החופים בעיריית תל-אביב-יפו.

דב חנין: עיר חשובה ואהובה עלינו.

אבי ליכט: הנושא הרבה יותר מורכב ממה שמוצג כאן, כאילו ניתן בצורה מאוד פשטנית להפעיל את החוף עוד כמה שעות.

דב חנין: תציג לנו את הבעיות ונראה איך פותרים אותן.

אבי ליכט: מדובר במכלול מורכב מאוד של נושאים, של הסכמי עבודה, של חריגות שכר של מצילים, של מחסור במצילים.

אבי ליכט: השמיכה קצרה.

אבי ליכט: אם נתניה מתחילה את שירותי ההצלה ב-8:30 בבוקר זאת אומרת שבין 5:30-8:30 אין שם שירותי הצלה.

אבי ליכט: בתל-אביב למשל מתחילים את שירותי ההצלה בשעה 7:00 בבוקר והיינו רוצים להתחיל לתת אותם ב-6:00 בבוקר כי בשעה 6:00 בבוקר באזור הטיילת יש הרבה מאוד מתרחצים.

אבי ליכט: אנחנו מדברים כאן על 15-16 שעות פעילות ביום.

אבי ליכט: הגיע הזמן שמישהו ירים את הכפפה ויטפל ברה-ארגון טוטלי של כל המחשבה על שירותי ההצלה בארץ, מראשית ועד סיום, שזה אומר שינוי של הסכמי העבודה, זה אומר אולי חשיבה על שתי משמרות של מצילים, אינני יודע.

אבי ליכט: לדעתך, אדוני היושב-ראש, מציל יכול לשבת בתחנה 15 או 16 שעות ברציפות יום אחר יום אחר יום?

דב חנין: לא הצעתי את זה.

דב חנין: הצעתי שתתחילו במשא ומתן והידברות עם ארגון המצילים, בצורה רצינית.

דב חנין: הרי יש כאן ארגון של אנשים שמכירים היטב את העבודה שלהם, שמצד אחד רוצים ומוכנים לעבוד ולעשות את מה שניתן כדי להציל אנשים, ומצד שני מכירים גם את המגבלות שלהם.

דב חנין: כמו בכל נושא אחר, צריכה להיות כאן הידברות.

דב חנין: הידברות מסביב לשולחן של הגורמים העוסקים בדבר תמיד מייצרת את הפתרונות שמתאימים לכל הצדדים.

אבי ליכט: הבעיה המרכזית היא, אם אדוני זוכר, לפני כשנתיים התנהלה כאן ישיבה של ועדת הפנים והגנת הסביבה בראשות חבר הכנסת אופיר פינס-פז, שהצהיר שתוך שנתיים הוא יפתח עוד 100 תחנות הצלה.

דב חנין: מה אדוני מתכוון להגיד בזה?

אבי אפיה: חבר הכנסת פינס-פז התחיל את עונת הרחצה מוקדם, בפסח.

אבי אפיה: הוא העביר את ההחלטה הזאת כאשר היה שר הפנים.

אבי אפיה: הוא עשה המון ושינה.

אבי אפיה: אנחנו מצטערים שהוא לא נמצא כאן.

דב חנין: ברמה האישית אני יכול להגיד שלצערי חבר הכנסת פינס-פז איננו נמצא עוד כחבר הכנסת ולכן התפקיד לבצע את מה שהוא הבטיח מוטל עכשיו על כולנו, על האחרים.

אבי ליכט: כבר במהלך הישיבה לפני שנתיים הערתי את תשומת ליבם של חברי הכנסת וחברי הוועדה שהיו כאן שפשוט אין מצילים.

אבי ליכט: היום בארץ לא ניתן לגייס מצילים.

אבי ליכט: פתחנו 13 תחנות הצלה בתל-אביב.

אבי ליכט: לפי התקן הפנימי שלנו, למרות שהתקנות מחייבות 3 מצילים לתחנה אנחנו מעמידים 4 מצילים בתחנה.

אבי ליכט: היום נעצרנו במצבת של 49-50 מצילים.

אבי ליכט: כבר חודשיים-שלושה אנו מחפשים מצילים ומתפשרים על מצילים בינוניים.

דב חנין: יגידו לך אנשי משרד האוצר שכאשר אתה מחפש מישהו לעבודה ולא מצליח למצוא, כנראה אתה צריך לשפר את התנאים שלו.

דב חנין: אלה כללי השוק הפשוטים.

אבי ליכט: אני מסכים.

אבי ליכט: מה לעשות, נחתם הסכם עבודה רק לפני חצי שנה בתוקף עד 1 במאי 2014.

דב חנין: אבל עובדה שכנראה זה לא מספיק, כי עובדה שאנשים לא רוצים לעבוד בזה.

דב חנין: יש בעיה.

אבי ליכט: נכון, אני מסכים.

אבי ליכט: לכן אני חוזר למה שאמרתי בהתחלה, הגיע הזמן שבמדינה מישהו ירים את הכפפה, שימנו מישהו שירכז ועדה בין-משרדית ויזמינו את כל הגורמים הרלוונטיים, כי התחום הזה הולך ונעלם.

אבי ליכט: יש היום בתל-אביב 10 מצילים שקרובים לגיל פרישה, או-טו-טו תוך מספר שנים יהיה גל של פרישות.

אבי ליכט: אני לא יודע מאין נצליח לגייס מצילים חדשים, שלא לדבר על המקצועיות והמומחיות שלהם.

קריאה: והעומס על החופים רק יילך ויגדל.

אבי אפיה: אני רוצה להעיר הערה קצרה בנושא הזה.

אבי אפיה: בשנת 2000 חתמנו על הסכם פרישה נאות לטובת המבוגרים שבינינו ורבים מהם פרשו.

אבי אפיה: עם הזמן קיבלנו עובדים בדור ב'.

אבי אפיה: אמרנו אז שהם מקבלים שכר זעום.

אבי אפיה: אנשים מעדיפים לעבוד בבריכה, שם משתלם להם יותר והם לא צריכים את השמש היוקדת, ולא צריכים להתווכח עם אנשים שיכורים שמגיעים לחוף הים, ולא צריכים לריב עם אנשים שנכנסים בכוח.

אבי אפיה: כל הטיעונים הללו נאמרו, אך אף אחד לא רצה לשמוע אותנו.

אבי אפיה: אמרנו שבשכר כזה אף אחד לא ירצה לעבוד.

אבי אפיה: אמרו לנו: לכם זה לא צריך להיות אכפת.

אבי אפיה: אנחנו העברנו את המסר, הסברנו את המצוקה, אך זה לא עניין אף אחד.

אבי אפיה: לפני חצי שנה ישבנו למשא ומתן מול השלטון המקומי ומשרד האוצר.

אבי אפיה: ההישג הגדול שלנו היה תוספת של 2.5 שקלים זעומים.

אבי אפיה: אתה מבין על מה אני מדבר?

אבי אפיה: אם אתה רוצה להעסיק מקצוען, צריך לשלם לו כמו למקצוען, ואם אתה רוצה להעסיק את כל מי שאין לו מה לעשות, זה מה שתקבל.

אבי אפיה: אנו מצרים על כך.

דב חנין: כנראה שגם מי שאין לו מה לעשות לא בא לעבוד בהצלה, כי אפילו עבורו התנאים לא די טובים.

דב חנין: אדוני, נציג עיריית תל-אביב, הדברים שאמרת נרשמו.

דב חנין: אני מסכים שזה בוודאי בעיה לא רק בתל-אביב.

דב חנין: זאת בעיה ארצית של שירותי ההצלה.

דב חנין: הגישה שלי, אני אומר את זה בפשטות, הנתונים הללו מעידים שצריך לשפר באופן משמעותי את תנאיהם ושכרם של המצילים.

דב חנין: אם רוצים שאנשים טובים ומקצועיים יבואו לתחום הזה, שהוא תחום של הצלת חיי אדם, כך צריך לעשות, אין ברירה.

דב חנין: נציג משרד הפנים, בבקשה אדוני.

אשר גרנר: אחר-צהרים טובים.

אשר גרנר: הבנתי שהדיון הזה יעסוק בזיהום מי ים ולא ידעתי שידובר גם על פתיחת עונת הרחצה, אבל זה נבע כנראה מאי-הבנה שלי.

אשר גרנר: בראשית דברי אומר שעונת הרחצה נפתחה ב-15 באפריל 2010.

אשר גרנר: היא נפתחה ללא תקלות.

אשר גרנר: עשינו פתיחת עונה ביחד עם שר הפנים, מנכ"ל משרד הפנים ועיריית אשדוד.

אשר גרנר: זה היה מכובד מאוד.

אשר גרנר: במדינת ישראל יש 136 חופים שמשתרעים על פני קרוב ל-19 קילומטרים שטח מוכרז.

אשר גרנר: השטח שמוכרז כאסור לרחצה אורכו 154 קילומטרים מתוך 306 קילומטרים חוף בסך הכול.

אשר גרנר: פתיחת עונת הרחצה עברה בהצלחה ולא נרשמו תקלות מיוחדות.

אשר גרנר: עלו כאן המון נושאים שחלקם נמצאים באחריותנו.

אשר גרנר: עלינו לזכור ששר הפנים אחראי על חוק הסדרת מקומות רחצה בחופים מוכרזים ובחופים שמוכרזים כאסורים לרחצה.

אשר גרנר: יש הרבה התמודדויות בחופים.

אשר גרנר: אכן יש בעיה בתחום ההצלה, אנחנו ערים לכך.

אשר גרנר: אנחנו לא שותפים בנושא השטחים, זה בסמכות מרכז השלטון המקומי ומשרד האוצר.

אשר גרנר: אין ספק שהמצילים עושים עבודת קודש.

אשר גרנר: מספר הטביעות בחופי הרחצה המוכרזים שואף לאפס, ואם יש אחת או שתיים זה בגלל בעיות בריאות של המתרחצים.

אשר גרנר: יש לנו בעיה עם שעות הרחצה.

אשר גרנר: בחקיקה נקבע שכל רשות מקומית תקבע לעצמה את השעות.

אשר גרנר: היתה לנו מגמה להכניס שינויים בצו הסדרת מקומות רחצה, אבל נכנסו גם נושאים נוספים, לכן כרגע אנחנו עדיין לא מקדמים את הנושא הזה, אף-על-פי שלעניות דעתי היו דברים רבים חיוביים בהצעה שהוכנה לתיקון לצו.

דב חנין: עמדתך המקצועית היא שנכון ברמת העיקרון להגיע, כפי שהציע נציג עיריית נתניה, להסדרה ארצית של הנושא הזה?

אשר גרנר: אני לא יכול לענות על רגל אחת מפני שמעבר למה שאמר מר אבי ליכט על ההסכמים יש כאן גם בעיה אחרת.

אשר גרנר: אם פותחים את עונת הרחצה באפריל אז יש בעיה של מים קרים, שחלקם לא נכנסים בבוקר או אחר-הצהרים.

אשר גרנר: יש כל מיני בעיות שלא נוגעות רק להעסקה אלא צריך לבדוק את זה בצורה כוללת.

אשר גרנר: לכן אני לא יכול לענות על רגל אחת.

אשר גרנר: עלינו לנתח את זה בצורה מעמיקה.

דב חנין: האם אפשר שתכינו נייר של הערכת הבעיה, העלויות והשיקולים הרלוונטיים?

דב חנין: האם במהלך החודש הקרוב תוכלו להעביר אותו לוועדה?

אשר גרנר: לא אוכל לעמוד בזה היות וכרגע אני אדם אחד בלבד שעוסק בתחום הזה.

אשר גרנר: זה ייקח לי תקופה ארוכה יותר.

אשר גרנר: אם אוכל לקבל נתונים ממישהו שיציג עמדה מקצועית, אוכל לנתח את זה.

אשר גרנר: כרגע אני אישית לא אוכל לעמוד בהתחייבות כלפי הכנסת בנושא הזה.

אשר גרנר: באשר לגביית דמי כניסה לחופים, רק ב-9 חופים במדינת ישראל אושרו דמי כניסה.

אשר גרנר: אני מבקש להבדיל בין דמי כניסה לחופים ובין דמי חניה, נושא שלא מטופל על-ידי משרדי אלא על-פי חוקי-עזר עירוניים.

אשר גרנר: אני מטפל רק במה שמאושר.

אשר גרנר: כאשר אני מדבר על דמי כניסה לחופים זה אפילו כניסה רגלית.

אשר גרנר: כאשר גובים דמי כניסה עבור חניה ואומרים שאדם יכול ללכת ברגל, שוב, יש מענה לכניסה אבל לא כאשר המחסום עומד קילומטר וחצי מן החוף ואדם לא יכול ללכת מרחקים כאלה ברגל.

אשר גרנר: אכן פנו אלינו, במיוחד בחוף פלמחים, על כך שהבודקה נמצאת כ-800 מטרים מן החוף, וחוסמת גם לכניסה למקומות אחרים.

אשר גרנר: בימים אלה זה נמצא על שולחן מקבלי ההחלטות במשרד הפנים, לבחון איך נוכל לבטל את אישור דמי הכניסה לחוף פלמחים, מפני שהטענות של הפונים צודקות.

דב חנין: בהקשר הזה אני מבקש לקבל תשובה בתוך שבוע ימים, ואנא העבר את זה לגורמים מקבלי ההחלטות במשרד הפנים, מה בכוונת משרד הפנים לעשות כדי להסיר את המפגע הזה, שכפי שאתה אומר אין לו הצדקה.

דב חנין: אנו מדברים על עונת הרחצה ואנשים מגיעים לחוף.

דב חנין: בתוך שבוע תגידו מה אתם מתכוונים לעשות.

דב חנין: תודה.

אשר גרנר: בסדר, מקובל עליי.

אשר גרנר: נושא נוסף, יש כמובן התמודדות עם המצוקים, שזאת בעיה רצינית במדינת ישראל שאנו ערים ומודעים לה.

אשר גרנר: יש פניות של הרשויות המקומיות כי חלקן לא יכולות לעמוד בעלויות של הדיפון הנדרש ואנו מטפלים בזה.

אשר גרנר: באשר לזיהום מי הים, הנוהל קובע שכאשר יש זיהום משרד הבריאות ממליץ לנו על סגירה, ואנו בהתייעצות עם הרשות המקומית בדרך כלל סוגרים את החוף.

אשר גרנר: על-פי החוק מותר לנו לסגור אותו עד 14 ימים.

אשר גרנר: הדבר הזה נעשה בשיתוף פעולה עם כל הגורמים, ובהצלחה לדעתי.

אשר גרנר: אנחנו מלווים את כל הרשויות בפתיחת עונת הרחצה, עם המצילים.

אשר גרנר: מעבר לכך שאכן יש מחסור במצילים, הדור הוותיק והטוב מסיים ומפנה את מקומו לדור החדש ולכן עלינו להכשיר מצילים.

אשר גרנר: יש כאן איזו בעיה גם במשרד התעשייה, המסחר והתעסוקה בעניין ההכשרה, יש איזו בעיה בנושא הזה.

אשר גרנר: אני מקווה שנתגבר עליה ונפתור את הבעיה של המחסור במצילים.

אשר גרנר: ושוב, הכשרת המצילים לא עומדת על שולחני אלא על שולחנו של מישהו אחר, אבל בסופו של דבר אנו מתכללים את הדברים.

אשר גרנר: אני מקווה שנוכל לקדם את הנושא הזה.

דב חנין: היכן צוואר הבקבוק?

דב חנין: אין מועמדים להצלה?

דב חנין: אין הכשרה?

דב חנין: היכן נעוצה הבעיה?

אבי אפיה: יש הכשרה.

אבי אפיה: אני חבר בוועדה של משרד התעשייה, המסחר והתעסוקה כבוחן של מצילים.

אבי אפיה: אין די מועמדים שמעוניינים להשתתף בהצלה בים.

אבי אפיה: למה להם?

אבי אפיה: בבריכה הם מקבלים שכר גבוה יותר.

אבי אפיה: אין להם כל עניין להגיע לים.

אבי אפיה: פעם היתה איזו פריבילגיה למצילים בים, שעבדו רק חצי מן השנה.

אבי אפיה: כאשר הם עובדים הם נותנים את מלוא נשמתם עד הערב, מצאת החמה ועד צאת הנשמה.

אבי אפיה: אבל הפריבילגיות הללו הולכות ומתמוססות להן ולכן אין לאנשים אמביציה להגיע למערכת, אין להם עניין בכלל.

דב חנין: יש גם תקנות שאתם הבאתם בכנסת הקודמת לוועדת הפנים והגנת הסביבה בעניין ההצלה.

דב חנין: התנהלו על כך ויכוחים ובסופו של דבר התקנות לא אושרו.

דב חנין: מה בדעתכם לעשות בעניין הזה?

אשר גרנר: אנו בוחנים מחדש את התקנות, כמובן בהידברות גם עם המצילים.

אשר גרנר: יש שם נקודות שמעלים חבריי בצדק שגורמות אולי לאיזו פגיעה בהם.

אשר גרנר: אנו צריכים כמובן לראות שלא נפגע באף אחד.

אשר גרנר: אנו רוצים שתהיה הסכמה מלאה.

אשר גרנר: אני מקווה שבשנה הקרובה אצליח לקדם את זה.

אשר גרנר: בל נשכח שהממשלה התחלפה ולכן צריך להכין מחדש את התקנות ולהגיש אותן.

אשר גרנר: עדיין לא קידמנו את הנושא הזה.

אשר גרנר: באשר לדמי כניסה בחופים, יש ארבעה אלמנטים שלא גובים עבורם דמי כניסה: הצלה, מים לשתייה, שירותים וניקיון.

אשר גרנר: עבור יתר הדברים ניתן לגבות כסף.

אשר גרנר: לכן כשאומרים שיש מי שגובה לא באישור, הייתי אומר שקצת טועים.

אשר גרנר: גם עבור סככות צל אפשר לגבות כסף, גם עבור הביטחון ניתן לגבות כסף, גם על המלתחות ניתן לגבות כסף.

אשר גרנר: כלומר אפשר לגבות על המון דברים.

אשר גרנר: אני מציג מה קבע המחוקק.

אשר גרנר: לכן בעניין הזה אני רוצה פשוט לדייק.

אשר גרנר: אגב, מי שאישר שניתן לגבות זה הבג"ץ בהכרעתו בעתירה שהגישה עמותת "אדם, טבע ודין".

אשר גרנר: בית-המשפט קיבל את העמדה שלנו, על מה אסור לגבות.

אשר גרנר: לכן אנחנו ניתן אישור על מה מותר לגבות כסף.

אשר גרנר: חבר הכנסת ציון פיניאן דיבר על טבריה ועל גביית דמי כניסה לחופים.

אשר גרנר: כל הגבייה סביב הכנרת היא עבור חניה.

אשר גרנר: כל מי שמגיע ברגל, נכנס ולא גובים ממנו כסף.

אשר גרנר: נעשה ניסיון עם איגוד ערים כנרת לתת לעם להיכנס באופן חופשי.

אשר גרנר: מה שקרה שם היה פשוט בושה וחרפה.

אשר גרנר: הרסו השקעות של מיליונים, הן בשירותים, הן בכל דבר, פשוט היה נזק טוטלי.

אשר גרנר: עם ישראל, ככל שאני רוצה לתת לו את השירותים באופן חופשי, לפעמים הוא משיב רעה תחת טובה, וזה חבל.

אשר גרנר: אם הניסיון הזה היה צולח, האמן לי, אני הראשון שהייתי אומר שיש להרחיב אותו, אבל כדי לקבל איכות של שירות צריך לשלם כסף, והיום כפי שאתה יודע רוב הרשויות המקומיות נמצאות בגירעון.

אשר גרנר: הייתי שמח שכולם היו נכנסים בחינם לחופים, שלא היו גובים כסף, אבל הבעיה היא, כפי שאמר גם מר ניר פפאי, שבפריפריה יש בעיה, אין שם נכסים מניבים, אין אפשרות להחזיק את החוף.

אשר גרנר: החזקת חוף ים עולה בין 1.2-1.5 מיליון שקל לשנה.

אשר גרנר: זה המון כסף.

אשר גרנר: לכן הייתי שמח אילו היה לנו כסף לתת עבור הדבר הזה, מפני שהנושא הזה מרכזי מאוד במדינת ישראל, והייתי רוצה מאוד לספק את השירות הזה חינם, אבל הכול היום עולה כסף, לצערי, ואנו נאלצים במקרים מסוימים לאשר דמי כניסה, במשורה.

אשר גרנר: אנחנו רוצים מאוד להגדיל גם את מספר תחנות ההצלה במדינת ישראל.

אשר גרנר: אם אני מסתכל על מה שיש היום לעומת מה שהיה לפני כמה שנים, אין כמעט שום שינוי, למרות שאוכלוסיית מדינת ישראל גדלה.

אשר גרנר: כאשר החוק הזה נחקק היו כאן 2.5 מיליון תושבים, היום יש כמעט 7 מיליון תושבים אך מספר תחנות ההצלה לא גדל.

אשר גרנר: הייתי שמח שיהיו עוד תחנות הצלה בחופים, אך יש מצב נתון.

אשר גרנר: אם כבודך ישכנע את משרד האוצר בתחום הזה – אגב, חבל שנציגי משרד האוצר לא נמצאים כאן – אני אהיה הראשון שאתמוך בזה.

דב חנין: תודה רבה לכולכם.

דב חנין: אני רוצה לסכם את הדיון.

דב חנין: הגישה הבסיסית של הוועדה הזאת היא שחופי הים הם זכות בסיסית של הציבור.

דב חנין: זה משאב חיוני, בוודאי במדינת ישראל החמה והצפופה, זה משאב הטבע הזמין, הנגיש ביותר, בוודאי בעונת הקיץ.

דב חנין: לכן הגישה שלנו, שצריכה להיות מובטחת זכות הציבור לחופי הים, לחופים נקיים מפסולת, למי ים נקיים מזיהום ולחופים נגישים בכל המובנים, כולל גם האופי הפתוח של החוף, פתוח לשימוש חופשי של הציבור בחינם.

דב חנין: אנו ערים לכל הבעיות שקיימות, אנו ערים לקשיים התקציביים, ועדיין אנו סבורים שהכסף שעולה החזקתו של חוף ציבורי פתוח קטן בהרבה מאשר העלויות שאנו מטילים על הציבור.

דב חנין: בעצם מעבירים את הציבור החוצה מחופי ישראל וגורמים לו לחפש אלטרנטיבות אחרות שבסופו של דבר עולות יותר.

דב חנין: לכן הגישה הבסיסית שלנו היא שזה המקום שאליו צריך ללכת.

דב חנין: נושאים רבים עלו בישיבה הזאת.

דב חנין: נמשיך, כפי שאמרתי, לעקוב אחרי כולם.

דב חנין: באופן ספציפי, הוועדה הזאת מתכוונת, כפי שאמרתי במהלך הדיון, ביחד עם משרד הפנים ועם מרכז השלטון המקומי, לקדם מהלך של הרחבת שעות הרחצה בהצלה בחופי ישראל.

דב חנין: מה שקורה בנתניה, שם שעות הרחצה עד 7 בערב, נכון הרבה יותר מאשר מה שקורה היום בערים אחרות, שלא צריך להזכיר את שמותיהן, שבהן שעות הרחצה המותרות מסתיימות בשעה 5 אחר-הצהרים אבל עדיין המוני בית ישראל מגיעים אחר-כך, כי רק מסיימים לעבוד והולכים לים.

דב חנין: זה מצב אבסורדי שאי אפשר להשלים אתו.

דב חנין: אנו מתכוונים לפעול בנושא הזה, לפנות גם לרשויות המקומיות, גם למרכז השלטון המקומי וגם למשרד הפנים כדי לשנות את הדברים ולהביא לכך שחופי הרחצה יהיו פתוחים לציבור, עם הצלה, בשעות סבירות יותר.

דב חנין: אנו קוראים לכל הגורמים המנהלים את הנושא הזה למצוא פתרון לסוגייה בהידברות עם ארגון המצילים, שהביע כאן נכונות עקרונית.

דב חנין: אין לנו שום מגמה שדרך הדבר הזה יפגעו עוד יותר בתנאים של המצילים, כאשר במילא, כפי ששמענו בדיון, אנשים לא רוצים כבר להתקרב לתחום הזה, וזה מצער מאוד ועגום מאוד.

דוד תמיר: עיריית בת-ים קבעה, בהבינה את הצורך, שבחודשים יולי-אוגוסט למשל שעות הרחצה יהיו עד 7 בערב.

אבי ליכט: כך נוהגות רשויות מקומיות רבות.

דב חנין: גם בתל-אביב ביולי-אוגוסט כמדומני זה עד 7 בערב.

דוד תמיר: יש איזו הבנה של הצורך הזה.

דוד תמיר: משרד הפנים ומר אשר גרנר לרוב משמשים ככלי לניגוח, אבל אני רוצה שיושב-ראש הוועדה יידע שבשנים האחרונות משרד הפנים שם דגש רב על ההצלה.

דוד תמיר: אם אני יכול מבת-ים להצביע על אמצעי הצלה נדרשים ולקבל אותם - - -

דב חנין: מר גרנר, אתה מקבל כאן מחמאות מחייבות.

דב חנין: אחר-כך תצטרך לפרוע את השטר ...

דוד תמיר: צריך להגיד את זה.

דוד תמיר: זה קורה לא רק בבת-ים, זה קורה גם בחופים אחרים.

דוד תמיר: אני מדבר על אמצעי הצלה – סירות הצלה, משקפות, תחנות הצלה חדשות וגם אופנועי ים.

דוד תמיר: מן הבחינה הזאת אנחנו מוצאים אוזן קשבת במשרד הפנים, כאשר משרד הפנים מבין את הצורך וזה גם האינטרס שלו לצורך העניין.

דוד תמיר: בעניין הזה אנחנו זוכים בהחלט לשיתוף פעולה.

דב חנין: מר גרנר, אמרתי לך שכדאי לך להישאר.

דב חנין: תודה רבה לכולכם.

דב חנין: נמשיך לעקוב אחר הדברים.